Фото: Ўзбекистон Хитойдан кемалар партиясини қабул қилиб олди\n18:48 / 26.02.2017\n24 февраль куни тонгида «Юйсиньоу» (Чунцин-Синьцзян-Европа) халқаро темир йўл маршрути орқали Чунциндан юборилган кемалар партияси Ўзбекистонга етиб келди. Бу ҳақда «Жэньминь жибао» газетаси хабар берган.\nБу Хитойдан Ўзбекистонга шундай типдаги маҳсулотнинг темир йўл орқали юборилган илк партияси бўлди.\nМанба маълумотига кўра, Хитойнинг Ўзбекистонга тақдим этган бу ёрдами «Битта минтақа, битта йўл» миллий дастури доирасида етказилди. Бу кемалар Ўзбекистондаги каналларни тозалашда қўлланади. Бундай кемалардан жами 20таси келтирилиши кўзда тутилган. Кемалар 5та партия орқали етказилиши белгиланган, биринчи партияда 3та кема келтирилган.\nБарча даврларнинг энг сирли 5 кема ҳалокати\nФото: Хитойда 19 қаватли бино ичидан ўтувчи поезд\nФото: 50 минг хитойлик ижросида синхрон рақс\nХитой кўмир конида юз берган портлашда 30дан ортиқ одам ҳалок бўлди\nХитойда конда юз берган портлашда 15 киши ҳалок бўлди


Тожикистоннинг Тошкентдаги янги элчихонаси учун шаҳар марказидан ер ажратилади. Бухоро нима бўлади? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:21 - Тожикистоннинг Тошкентдаги янги элчихонаси учун шаҳар марказидан ер ажратилади. Бухоро нима бўлади?\nТожикистоннинг Ўзбекистондаги элчихонасига янги бино қуриш учун Ўзбекистон пойтахти марказидан ер ажратилади. Ажратилган ерда элчихона биносидан ташқари, Тожикистон дипломатлари учун уй-жой, дипломатик ваколатхона учун керакли бўлган бошқа объектлар қурилади, дейилади маҳаллий матбуот хабарномасида.\nБарча қурилиш ва ободонлаштириш ишлари Тожикистон бюджети ҳисобидан молиялаштирилади. Бу - Ўзбекистон президенти Шавкат Мирзиёнинг шу йилнинг март ойи бошида Тожикистонга расмий ташрифидан аввалги совғасидир.\nНима учун ер Тошкент марказидан ажратилади деган арзимаган саволга жавоб қидириб ўтирмаслик керак. Чунки, Шавкат Мирзиё Душенбедаги қабулдан тўлқинланиб кетиб, Бухорони Тожикистонга бериш ҳақида ваъда бервориши ҳам мумкин.


Биз сизлар билан мавзуимизнинг биринчи “Иқтисодий кризислар – пул воқесининг натижасидир” бўлими мавзулари билан танишдик ва пул билан боғлиқ кризисларни воқеси ва келиб чиқиш сабабларини айрим давлатлар мисолида кўриб чиқдик. Энди мавзуимизнинг иккинчи “Иқтисодий кризислар тўловлар баланси натижасидир” бўлимининг мавзулари билан таништиришни бошлаймиз.\n2. Иқтисодий кризислар – тўловлар баланси натижасидир.\nБиз тўловлар баланси икки томондан, дебитор ва кредитор томонлардан амалга ошишини айтиб ўтдик. Вазият барқарор бўлиб туриши учун баланснинг ҳар иккала томони тенг келиши лозим. Аммо кўп ҳолларда бу нарса амалга ошмайди. Бу ҳол кўпроқ деярли барча давлатларнинг иқтисодий вазиятида юз беради. Киримлар тўловлар қийматини қоплашга етмай қолган вақтда дефицит (камомад) бошланади. Бу камомад келиб чиқишининг кўпгина сабаблари, жумладан қуйидаги сабаблари бор:\nКапиталистик импортлар ҳажмининг (асбоб-ускуна ва қурилиш моллари импортининг) кенгайиши. Лекин булардан маҳсулот ишлаб чиқарадиган корхоналарда яхши фойдаланилмайди.\nАсосий истеъмол товарларини кўплаб келтириш. Маҳсулот ишлаб чиқарадиган асбоб-ускуналарнинг кучсизлиги ва ана шу товарларни ишлаб чиқаришдан ожизлиги туфайли шундай бўлади. Натижада давлатлар шу товарларни импорт қилиб келтиришга мажбур бўлади, сўнгра бунга зарурий бўлмаган товарларни импорт қилиб келтириш ҳам қўшилади.\nСармояларни экспорт қилишнинг, яъни ҳорижда инвестиция ётқизишнинг ёки ҳорижга қарз беришнинг кенг тус олиши.\nФақат бир томондан амалга оширилган операциялар (уруш компенсациялари ва контрибуция) натижасида юзага келган камомад.\nИнвестиция сиёсатига таяниш ва кўнгилочар истеъмол секторларига ёки деярли шунга ўхшаш секторларга хизмат қиладиган нарсаларни ишлаб чиқариш;\nИқтисодий ва сиёсий беқарорлик туфайли сармояларнинг чиқиб кетиши.\nДавлат аппаратида бўлсин ёки давлат муассасаларида бўлсин, идорий коррупциянинг авж олганлиги ва унинг жамиятда безовталик ва ишончсизликдан иборат бузуқ муҳитни келтириб чиқараётгани, бу эса айрим фуқароларнинг ўз жамғармалари хавфсиз бўлиши учун ўз пулларини ҳориждаги банк ҳисобларига омонат қўйишга мажбурлаётгани.\nДоллар ва бошқа ҳорижий валюталар курсининг қалқиб туриши ҳамда захирадаги валюта қийматининг тушиб кетиши. Бу билан эса давлат захираларининг ҳақиқий қиймати камайиб кетади, бинобарин, муайян маблағга олиб келиш мумкин бўлган импорт молларни олиб келиш учун қўшимча маблағлар тўлаш зарур бўлади.\nБошланишда камомад, агар кўпайиб кетмаган бўлса, уни бартараф қилиш мумкин. Давлат агар ўзининг тўғри иқтисодий сиёсати режасини ишлаб чиқса, буни бошланишдаёқ бартараф қилиши мумкин. Аммо давлат тўловлар балансини яхшилаш учун экспортларни қайта кўпайтириб, импортларни камайтиргунга қадар ҳамда сиёсатлар ва тадбир-чораларни ишлаб чиққунига қадар унда камомадни вақтинчалик муолажа қилиши учун нақд пул етишмайдиган бўлса, камомад кризисга айланиб кетади.\nНақд пул, дегандан мақсад давлатнинг ўз камомадини ёпиши учун керак бўладиган тайёр маблағлари демакдир. У давлатнинг олтиндан ва ҳорижий валютадан иборат захираси, шунингдек, давлатнинг олтиндан (“олтин бўлаги” шаклида) халқаро валюта фондига берадиган улушидир. Чунки халқаро фалюта фондига аъзо ҳар бир давлат ўз улушининг тўртдан бирини олтин шаклида ёки ўзи расман эга бўлган олтин ва долларнинг 10%ини айни фондга тўлаши лозим бўлади. “Олтин бўлаги”, деб шуни айтилади.


Фото: 500 килогача вазн ташлай олган дунёдаги энг оғир кишилар - Daryo\n19:57, 15.01.2021 60808\nОртиқча вазн билан бирга кўпчиликда депрессия, тушкунликка тушиш ва саломатлик билан бошқа муаммолар кузатилиши мумкин. Аммо қуйида номи келтирилган кишилар вазни ҳаддан ортиқ даражада оғир эканига қарамасдан, озишга куч топа олган.\nЖон Брауэр Миннок — 419 кг вазн йўқотган\n1941 йилда дунёга келган Жон болалигидан ортиқча вазндан азият чеккан. 12 ёшида бўйининг узунлиги 170 см, вазни эса 133 кг, 22 ёшида вазни 230 кг, бўйи эса 185 см бўлган. Йилдан йилга семира бошлаган Жон 36 ёшида юрак ва нафас етишмовчилигидан шифохонага ётқизилган. Уни шифохонага олиб бориш учун 10 нафар ўт ўчириш машинаси ва 13 та одам ёрдами керак бўлган. Вазни 635 кг бўлган Миннок Гиннеснинг рекордлар китобига энг оғир вазнли одам сифатида киритилган. Айнан шу йили вазни 50 кг бўлган Жаннетт исмли қизга уйланиб барчани лол қолдирган. Миннокнинг вазн ташлашига овқат емай қўйгани сабаб бўлган. Унинг организмида суюқлик ҳужайрадан ташқарида йиғилиб, ҳаддан ортиқ тўпланган ва эндокринолог Роберт Шварц унинг танасининг 408 килоси тўпланган суюқликдан иборат бўлганини маълум қилган. 16 ой давомида шифохонада бўлган Жон қаттиқ парҳез тутиб, 419 кг йўқотган. 216 кг бўлгани уни қутқара олмаган, у 41 ёшида вафот этган.\nХалид ибн Мухсен Шарри — 542 кг йўқотган\nОзиш бўйича Миннокнинг рекордини янгилаган Шаари 1991 йилда Саудия Арабистонининг жанубий вилоятида дунёга келган. Вазни 610 кг бўлган Халидга қирол Абдулла Ар-Риёдда даволаниш курсини ўташи кераклигини айтган. Қиролнинг шахсий фармойишига асосан Халид 2013 йилда шифохонага махсус самолётда ўнлаб тиббиёт ходимлари, ҳарбий ходим ва полициячилар назорати остида олиб борилган.\nУни уйидан олиб чиқиш учун ходимлар уй деворини бузишига ва АҚШдан махсус кроват келтирилишига тўғри келган. Операция давомида Халиднинг қорнидан 80 кг ёғ олиб ташланган. Узоқ даволаниш жараёнида эса 542 кг вазн йўқотган. 2016 йилда ўзи мустақил оёққа тура олган Халиднинг вазни кўпайишининг сабаби таом билан эмас, оғир касаллик билан боғлиқ бўлган.\nМануэль Урибе Гарса — 230 кг вазн йўқотган\n1965 йил Мексикада дунёга келган Мануэль максимал 597 кило вазнга эга бўлганидан кейин 2001 йилда ўрнидан туролмай қолган. Шундан кейин мутахассисларга мурожаат қилган ва парҳез тутишга қарор қилган. Бари Сирса унга мутахассислик қила бошлаган. Парҳез сабаб Урибе 230 кг вазн йўқотган. Шунга қарамасдан, 2014 йилда жигар етишмовчилиги сабаб вафот этган.\nРозалин Бедфорд — 416 кг вазн йўқотган\nРозалин вазн йўқотиш бўйича аёллар орасида рекорд қўйган. Бредфорднинг вазни ўн тўрт ёшида 92, ўн беш ёшида эса 140 кг бўлган. Турмушга чиқиб фарзандли бўлганидан кейин иштаҳаси ҳам вазни ҳам орта бошлаган. Бир қанча парҳезга амал қилганига қарамай, натижа ижобий бўлмаган. Қонида инфекция борлиги уни шифохонага ётишга мажбур қилган, ётоқ режими эса унинг вазни янада ортишига сабаб бўлган. 8 йил давомида ҳаракатлана олмаган аёл 1987 йилда 540 кг бўлган. Қаттиқ депрессияга тушган Розалин ўз жонига қасд қилмоқчи бўлган. Шундан кейин дўсти уни озиш бўйича мутахассис Ричард Симмонс билан боғланишга кўндирган. У бир йилдан кейин 190 кило, кейинчалик эса 230 кило йўқотган. Бир неча йил давомида умумий 416 кило йўқотган Бредфорд 2006 йилда 63 ёшда вафот этган.\nРафиқаси билан ажрашган эркак ҳеч қандай парҳезсиз 111 килограмм вазн ташлади\nКескин озиш натижасида бир неча ёшга қариган юлдузлар (фото)\nАнглиялик аёл биргина фото туфайли 38 кг вазн ташлади\nАмерикада 317 килограмм оғирликдаги йигит 15 ой ичида ўз услубига кўра вазнини тенг ярмига камайтирди\n23:58 Бугун 6093\n23:54 Бугун 6154\n23:42 Бугун 3201\n22:26, 03.05.2021 80601\n17:59 Бугун 61526


Молия вазирлиги давлат бюджетининг 2015 йил 1-чорагидаги даромадларини эълон қилди\n20:47 / 10.06.2015\nМолия вазирлиги Ҳайъатининг давлат бюджетининг 2015 йил биринчи чорагидаги ижросига бағишланган йиғилиши бўлиб ўтди. Бу ҳақда вазирликнинг расмий сайти орқали ахборот берилди.\nҲайъат йиғилишида давлат бюджетининг биринчи чоракдаги ижроси, бюджет ижроси жараёнида Ғазначилик бўлинмалари томонидан амалга оширилган ишлар ва жорий йилни муваффақиятли якунлаш учун амалга оширилиши зарур бўлган вазифалар ҳамда Молия вазирлиги ҳузуридаги Бюджетдан ташқари Пенсия жамғармаси ва унинг ҳудудий бошқармалари томонидан 2015 йил 1-чоракда амалга оширилган ишлар кўриб чиқилди.\nБундан ташқари, ҳисобот давридаги давлат бюджети даромадлари сонларда ифодалаб берилди. Келтирилишича, бюджетнинг даромадлари 7 638.7 млрд сўмга, харажатлари эса 7 615.6 млрд сўмга бажарилиши таъминланиб, у ялпи ички маҳсулотга нисбатан 0.1 фоиз миқдорида профитсит билан ижро этилган.\nҚорақалпоғистон Республикаси бюджети, вилоятлар ва Тошкент шаҳар маҳаллий бюджетлари учун белгиланган даромад кўрсаткичлари (ўтказиб бериладиган даромадлар билан бирга) 3364.3 млрд сўмга ёки 100.8 фоизга бажарилди; жами харажатларининг қарийб 52.3 фоизи ёки 3 981.5 млрд сўми маҳаллий бюджетлардан молиялаштирилиб, Қорақалпоғистон Республикаси бюджети ва маҳаллий бюджетларнинг харажатлари 98.2 фоизга ижро этилди.\nШунингдек, республика бюджетидан Қорақалпоғистон Республикаси бюджети ва маҳаллий бюджетларга 567.7 млрд сўм мақсадли субвенциялар, 367.9 млрд сўм ўтказиб бериладиган даромадлар ажратилди.


09 Îêòÿáðü 2019 13:23 511\nТўйларимиз - миллий қадриятларимиз кўзгуси. Энг нозик миллий жиҳатларимиз айнан тўйларимизда намоён бўлади. Уларда асрий анъаналаримиз ўзига хос тарзда мужассамлашади. Шу кунга қадар юртимизда тўй-ҳашамларни тартибга солиш тўғрисида бир мунча ишлар амалга оширилди. Балки муайян натижаларга эришгандирмиз ҳам. Бироқ тўйлардаги дабдабабозлик, исрофгарчилик, манманлик инсонга ҳеч нима бермаслиги, аксинча, оилани парокандалик, беҳаловатлик ёқасига олиб боришини ҳамюртларимиз онгу шуурига етказа олмадик. «Овозаси етти маҳаллага етган» тўйларни ё ҳавас, ё ҳасад кўзи билан кузатиб туравердик. Молу давлатини қай йўсинда кўз-кўзлашни билмай турган айрим «давлатманд»лар (аслида уларни бундай аташ унчалик тўғри эмас) хориждами ё қайсидир фильмдами кўрган антиқа одатларни ҳаётимизга тадбиқ этишларига йўл қўйиб бердик...\nСуҳбатдошимиз - Поп тумани бош имом-хатиби Адҳамжон АБДУРАҲМОНОВ. Сезганингиздек, суҳбат мавзуси - тўй-маросимлар ва улардаги исрофгарчилик, дабдабабозлик, уларга чек қўйишнинг бугунги кун талаби экани хусусида.\n- Адҳамжон ака, бундан юз йиллар аввал ҳам Абдулла Авлоний: «Ўзбекни тўй балосидан қутқаринг!» деган эди. Демак, бугунги мантиқсиз, исрофгарчиликка, инсонни беҳуда машаққат гирдобига тушишига сабаб бўлаётган тўйлар бундан бир аср муқаддам ҳам юрт маърифатпарварларини қаттиқ ташвишга солган.\nВақт ўтгани сайин ҳою ҳавасларимиз ортиб бораверди. Бугунга келиб бу масала Президент ва парламент даражасида муҳокама қилинди, тегишли тадбирлар белгиланди. Умидвормизки, ҳаммаси яхши томонга ўзгаради.\nЛекин кишини бир савол ўйга толдиради: нега юртдошларимиз моддий аҳволидан қатъий назар ортиқча сарф-ҳаражат қилишга мойил бўлиб қолди? Халқимиз табиати ва феъл-атворига ярашмайдиган бу иллат қачон пайдо бўлган ва бунинг сабаби нимада?\n- Ҳақиқатдан ҳам, бу саволлар мени ҳам ўйлантиради. Бу балки болалигимизда ота-боболаримиздан эшитган ёки ўзимиз ўқиган ўзбек халқ эртакларидаги қирқ кечаю қирқ кундуз элга ош тарқатиб, тўй қилишди, деган тушунчанинг оқибатидир?! Аммо бу салбий маънодаги хулоса эмас, балки ўзига насиб этган неъматга шукр қилиш учун бошқаларни ҳам хурсанд қилиш, айниқса, муҳтож инсонларга моддий-маънавий ёрдам кўрсатишни тарғиб қилиш мақсадида айтилган гап. Лекин асл мақсадни нотўғри тушунган инсонлар, ўзгалар олдида ўзини кўрсатиш учун исроф даражасигача боришганига қадим тарих ҳам гувоҳ. Шу сабаб Абдулла Авлоний, Абдурауф Фитрат каби маърифатпарварлар бу хусусда куюниб ёзганлар.\nПайғамбар (с.а.в) таълимотларида: «Енглар, ичинглар ва садақа қилинглар, бироқ исроф ва мутакаббирлик бўлмасин», дейилади. Демак, ақлли инсон ейиш-ичишда ва кийинишда, ҳатто садақа қилишда ҳам исрофга ва такаббурликка йўл қўймаслиги лозим.\nАйтиб ўтганингиздек, бу муаммонинг давлат даражасида муҳокама қилиниб, тегишли тадбирлар белгиланиши, маҳалла мутасаддиларига ва биз имом-хатибларга, шунингдек, барча ўзини маънавиятли, маърифатли ҳисоблайдиган инсонларга катта масъулият юклайди. Азалдан халқни, миллатни яхшиликка чорлаш, тарбия қилиш илмли ва зиёли инсонларнинг зиммасида бўлиб келган.\nПрезидентимиз кўрсатмаларини ва Олий Мажлис қарорларни халқимиз орасида кенг тарғиб қилишимиз ва бу борада аввало, ўзимиз шахсий намуна кўрсатишимиз лозим бўлади.\n- Яқинда бир йигитни ота-онасининг дуосидан норози эканига гувоҳ бўлдим. Маълум бўлишча, унинг оиласи бузилган. Ота-онаси эса уни «Топганинг тўйларга буюрсин», деб дуо қилар экан. У ота-онасига: «Оиланг тинч бўлсин, бола-чақали бўлгин, топган-тутганинг эл-юрт хизматига ярасин, деб дуо қилинглар», дебди...\nКўриниб турибдики, тўйлар билан боғлиқ муаммолар халқимиз орасидаги зиёли, тушунган одамларнинг аллақачон жонига тегди. Маълум қарорлар қабул қилинмаса ҳам, бу «яра» бир кун «пишиб ёриларди». Бироқ оғриқнинг олди олингани яхши бўляпти. Нима деб ўйлайсиз, Парламентимиз томонидан белгиланган тадбир-режалар тўла-тўкис рўёбга чиқиши учун қандай йўл тутмоғимиз жоиз?\n- Ҳадиси шарифларда ниятни чиройли қилишга, доимо яхши дуо қилишга чақирилади. Ҳақиқатан ҳам, эътибор берилса, кўп нарса ниятга боғлиқ. Инсон кўнглидан ўтказган нияти амалга ошади. Топганларинг тўйга буюрсин, деб дуо қилишни ёқламайдиган йигит каби ёшларимизни қўллаб-қувватлаш, бунга ота-оналарни ҳам йўллаш Парламентимиз томонидан белгиланган тадбир-режаларни амалга ошириш учун илк қадам бўлса, шахсий намуна кўрсатиш, ўзибилармонлик қилаётганларга насиҳат қилиш иккинчи қадам ҳисобланади.\n- Авваллари ота-боболаримиз «Камбағал бўлсанг, тўй қил», дейишаркан. Чунки тўй воситасида ночор оилани моддий жиҳатдан қўллаб-қуватлашаркан, шу оила оёққа туриб олишини таъминлашаркан. Бугун эса бунинг акси, яъни тўй сабаб оилалар ночор аҳволга тушмоқда...\n- Тўғри, яқин-яқинларда ҳам тўй қилган оила яқинларининг ёрдами билан анча ўзини ўнглаб олган. Бугунги кунда эса бефойда ҳаражатлар, хўжа кўрсин, фалончи унча қилибди, мен ундан қаерим кам, деб кўрпасига қарамай оёқ узатадиган, натижада тўй қилиб қарзга ботиб, ундан кейин чет элларда қулдек ишлаб, умрини ўтказаётганлар ҳам бор.\nШу ўринда муқаддас динимиз манбаларига мурожаат қилсак ўринли бўлар. Қуръони каримда ота-онанинг хақи баён қилинган ояти каримадан кейин кимларга эҳсон, садақа қилиш лозим эканлиги таъкидланиб, бунинг орқасидан исрофгарчиликка кириб кетишдан қайтарилади: «Қариндошга, мискин ва йўловчига (хайр-эҳсон қилиш) ҳақларини адо этинг ва исрофгарчиликка мутлақо йўл қўйманг! Чунки исрофгарлар шайтонларнинг биродарларидир. Шайтон эса Роббисига нисбатан ўта ношукур эди.» (Исро сураси 26-27 оятлар.)\nБу менимча, мен кўрган қийинчиликларни болаларим кўрмасин деб, уларни меҳнатдан, қийинчиликлардан авайлаб, фойда-зарарни тушунмайдиган қилиб қўйганимиз оқибатидир. Биз улар онгига исроф нима, исроф оқибатида топганимиздан барака кетиши мумкинлигини чуқурроқ сингдиришимиз керак.\n- Тўйларимизда асл қадриятларимизга ғарб маданияти кўринишлари ҳам қоришиб кетди. Гул отиш, вальс тушиш, ҳашаматли фотоальбомлар ва видеолавҳалар тайёрлаш каби миллийлигимизга мутлақо зид одатлар нима учун ёшларимизни ўзига маҳлиё қилмоқда? Ота-оналар нима сабабдан уламолар, оқсоқоллар сўзига эмас, балки фарзандларининг хархашаларига қулоқ тутмоқдалар? Ахир, бутун дунё ҳавас қилса арзигулик анъаналаримиз бор-ку!\n- Ўзбек қизи умрида киймаган енги йўқ кўйлакни кийиб, тумонат одам ўртасида нафақат юзини, балки елкаларини очиб ўтириши, эркаклар эса ёппасига ароқхўрлик қилишлари, бунга айрим аёлларнинг ҳам қўшилиб бораётгани - бу катта мусибат.\nОчиғини айтганда, файзу фасоҳатга тўла миллий тўйларимизни унутилиб бораётгани фожиа билан баробар. Ёш келин-куёвни давра тўрисига чиқиб ўтиришлари ҳам аслида одобдан эмас. Келин-куёвнинг вальс тушиши, келиннинг гул отишини-ку, умуман оқлаб бўлмайди. Ўз наслига, аслига муҳаббатли одам бу бундай йўл тутмайди.\nБугунги кунда узоқ юртларга пул топиш учун оиласини тарк этиб кетаётган эркаклар тўй қиламан, уй қиламан, машина оламан деган мақсадда. Улар бу каби бойликларни қўлга киритиш асносида энг катта бойлик - болалари тарбиясини, келажагини поймол қилаётганликларини тушунишмаяпти. Агар ихчам ва исрофсиз тўй қилсак, бошқа маросим ва тадбирларда ҳам меъёрни унутмасак, машаққат билан топганимиз ҳам тежалади.\nБир сўз билан айтганда, бу муаммони ҳал қилиш, ҳолатни ижобий томонга ўзгартиришга барчамиз масъулмиз. Ота-оналар, ёшлар, кенг жамоатчилик орасида тўйларни тартибга солиш лозимлигини тарғиб қилаверсак, тез орада кўзлаган мақсад-муддаоимизга етамиз.\n- Мазмунли суҳбатингиз учун ташаккур!\nСанжарбек ҲАМИДОВ ёзиб олди.


Чехия президенти Путиндан «Спутник V» сўради » Ўзбекистон янгиликлари – Zamin.uz\n01 мар, 08:00 617 Дунё\nЧехия президенти Милош Земан Россия президенти Владимир Путиндан «Спутник V» вакциналари етказиб берилиши бўйича кўмак сўради. «Мен жаноб президент Владимир Путинга «Спутник V» вакциналари етказиб берилишида ёрдам кўрсатишини сўраб мактуб ёздим. Прагадаги РФ элчихонасидан олинган маълумотга кўра, яқин вақтлар ичида ушбу вакциналар партияси етиб келади», деган Земан CNN’нинг Прагадаги телеканали Prima News учун берган интервьюсида.\nУнинг сўзларига кўра, у бу ташаббусни Чехия бош вазири Андрей Бабиш билан муҳокама қилган. Бош вазир бундан олдинроқ Европа Дори-дармон агентлиги (EMA) россияликлар вакцинасини маъқулламагунча Чехия ҳукумати уни қўлламаслигини айтганди. Айни вақтгача агентлик бу вакцинани фойдаланиш учун тасдиқламаганди.\nCNN Prima News учун берган интервьсида Бабиш Чехия ҳукумати энди EMA санкциясини кутмаслигини айтган. Шу билан бирга, Чехия дори-дармонлар агентлиги «ҳужжатлаштириш ишларини ўрганиб чиқиши кераклиги»ни таъкидлаган. «Агар улар уни маъқулламаса, соғлиқни сақлаш вазирлиги истисно қилиши мумкин... ким истаса, эмланади», дея Бабишнинг сўзларини келтирган Reuters агентлиги.\nЧехия бош вазири сўзларига кўра, унинг мамлакати Венгриядан ўрнак олиши мумкин, ушбу давлат раҳбари Виктор Орбан хитойликларнинг Sinopharm вакцинаси билан эмланганди, бу вакцина ҳам Евроиттифоқ миқёсида фойдаланиш учун тасдиқдан ўтмаган.\n2020 йил декабрида Чехияда BioNTech, Moderna ва AstraZeneca компаниялари вакциналари билан эмлаш ишлари бошланганди. Биринчи босқичда 10,6 миллиондан ортиқ аҳолига эга мамлакатнинг тахминан 650 минг фуқароси эмланган.\nЧехияда 1 мартдан янги чеклов чоралари амалда бўлади. Унга кўра, бошланғич мактаблар ҳам масофавий ўқишга ўтади. Аввалроқ ўрта синфлар ва юқори синф ўқувчилари учун ҳам мактаблар ёпилганди.\nПолиция кўчаларда навбатчилик қилиб, одамлар тўпланишининг олдини олади ва сабабсиз ҳудудлар орасида ҳаракатланиш тақиқланганидан огоҳлантиради.\nЧехия - дунёда коронавирусдан энг жиддий жабр кўрган давлатлардан бири саналади, бу ерда 1,2 млн киши вирусга чалинган, 20 мингдан ортиқ бемор вафот этган.\nЧехия ташқи ишлар вазири Россиянинг Беларусга бостириб киришидан хавотир билдирди 18 авг, 15:15\nКоронавирус сабаб Чехия ўз чегараларини бир йилга ёпади 20 апр, 18:39\nЧехия контрразведкаси Россия жосуслик тармоғини фош этганини маълум қилди 22 окт, 10:03\n«Шармандали якун»: Чехия президенти Гуайдони огоҳлантирди 11 фев, 15:00\nЧехия президенти Қримнинг Украинага қайтаришнинг иложи йўқлигини айтди 10 сен, 12:30


Михаил Фаворов Ўзбекистонда коронавирус ҳолати қайд этилмаганига тўхталди - zarnews.uz\nМихаил Фаворов Ўзбекистонда коронавирус ҳолати қайд этилмаганига тўхталди\nТиббиёт фанлари доктори, профессор Михаил Фаворов Тошкентда бўлиб ўтган матбуот-анжуманида нима сабабдан Ўзбекистонда коронавирус ҳолати қайд этилмаганлиги тўғрисида сўзлади. Бу ҳақда Podrobno.uz мухбири хабар берди.\nМутахассиснинг сўзларига кўра, у Ўзбекистон Соғлиқни сақлаш вазири Алишер Шодмонов билан биргаликда, нима сабабдан Марказий Осиё мамлакатларида коронавирус қайд этилмаётганини муҳокама қилган.\nМуҳокама вақтида улар қуйидаги омиллар ҳақида алоҳида фикр юритганлар: Мўғулистон, Туркия ва Марказий Осиё мамлакатлари кирадиган мўғул-турк учбурчаги деб номалнувчи мамлакатларда коронавирус ҳолатлари деярли қайд этилмаган (11 март ҳолатига Туркия ва Мўғулистонда бир донадан қайд этилган).\n“Бу бизнинг жаноб вазир билан биргаликда аниқлаган топилмамиз – мўғул-турк учбурчаги. Ажабланарли ҳолат, дунёдаги энг катта аэропортлардан бирига эга бўлган Туркияда коронавирус ҳолати (ушбу сўзлардан кейин Туркияда бир нафар касалланган аниқланди) қайд этилмаган. Шу қаторда Марказий Осиё давлатларида ҳам. Тўғри Мўғулистонда бир дона касалланиш ҳолати аниқланди. Бироқ Мўғулистон фуқароси Франциядан Москва орқали учиб келган”, деди Михаил Фаворов.\nШунингдек, у муҳокама вақтида мазкур омил юзага келишининг турли сабаблари ўрганилганлиги тўғрисида тўхталиб ўтди.\n“Биз ушбу ҳолат юзага келишининг турли вариантларини муҳокама қилдик – ҳавонинг қуриқлиги ва ўзгача иқлим. Дарвоқе, Ибн Сино исириқ юқумли касалликларнинг олдини олиш учун у билан хонага ишлов бериш (тутатиш) зарур эканлиги тўғрисида айтган. Бу ажабланарли, бироқ бунга қарамасдан, биз (коронавирус) ҳолати йўқлигига гувоҳ бўлмоқдамиз ва бўлмайди деб умид қиламиз”.\nТеглар: коронавирус Михаил Фаворов


MR Амбрабен таблетка – Meducate.uz – Дорилар ҳақида маълумотлар ўзбек тилида\nMR Амбрабен таблетка\nHome Йўриқномалар MR Амбрабен таблетка\nПрепаратнинг савдо номи: MR Амбрабен\nёрдамчи моддалар: лактоза, маккажўхори крахмали, микрокристал целлюлоза, поливинилпирролидон, стеарин кислотаси, аэросила.\nMR Амбрабен таблеткаларининг таъсир этувчи моддаси – нафас йўлларидаги безлар секрециясини оширувчи амброксол гидрохлориди ҳисобланади. MR Амбрабен ўпка сурфактантини ишлаб чиқарилишини кучайтиради ва цилиар фаолликни рағбатлантиради, бунинг натижасида шиллиқни ажралиши ва уни чиқарилиши (мукоцилиар клиренс) осонлашади. Мукоцилиар клиренсни яхшиланиши клиник-фармакологик тадқиқотлари вақтида исботланган. Суюқлик секрециясини фаоллашуви ва мукоцилиар клиренсни ошиши шиллиқни чиқарилишини осонлаштиради ва йўтални камайтиради. Амброксол гидрохлоридининг маҳаллий оғриқсизлантирувчи самараси қуён кўзи моделида кузатилган бўлиб, уни натрий каналларни блокланиши хусусияти орқали тушунтириш мумкин. In vitro шароитидаги тадқиқотлар амброксол гидрохлориди нейронлардаги натрий каналларини блоклашини кўрсатган; блокловчи боғланиш қайтувчан ва концентрацияга боғлиқ бўлган. In vitro шароитидаги тадқиқотларида амброксол гидрохлоридини қондан цитокинларни ажралишини ва мононуклеар ва полиморф нуклеар ҳужайраларни тўқималар билан боғланишини аҳамиятли даражада камайтириши аниқланган. Фарингит билан хасталанган пациентларни жалб қилиш билан ўтказилган клиник синовлар натижасида амброксолни қўлланганда томоқдаги оғриқ ва қизаришни сезиларли даражада камайиши исботлаган. Оғриқни тез камайишига олиб келувчи ва бурун бўшлиғи қулоқ соҳаси ва нафас олишда трахеядаги дискомфорт оғриғи билан боғлиқ бу фармакологик хусусиятларнинг юқори нафас йўлларини даволашда амброксолнинг самарадорлигини ўрганиш бўйича олиб борилган клиник тадқиқотлардаги симптомларни ёрдамчи кузатилишда олинган маълумотларга мос келади. Амброксол гидрохлоридини қўллангандан кейин бронх-ўпка секретида ва балғамда антибиотиклар (амоксициллин, цефуроксим, эритромицин)нинг концентрациялари ошади.\nАмброксол гидрохлоридини сўрилиши тез ва етарли даражада тўлиқ бўлиб, дозалар терапевтик диапазонида пропорционал характерга эга. Тезда ажраладиган дори шаклида қабул қилинганда қон плазмасидаги максимал концентрацияга 1-2,5 соатдан кейин эришилади. Перорал қабул қилинганда амброксол гидрохлоридини қондан тўқимага тақсимланиши тез ва кескин ифодаланган бўлиб, ўпкада фаол модданинг юқори концентрацияси ҳосил бўлади. Қон плазмасида терапевтик диапазонда препаратнинг тахминан 90% оқсиллар билан боғланган. Перорал қабул қилингандан кейин дозанинг тахминан 30% тизимолди метаболизми натижасида чиқарилади. Амброксол гидрохлориди айрим кам даражадаги метаболитлардан ташқари жигарда глюкуронизация ва дибромантранил кислотасига қадар парчаланиш (тахминан дозани 10%), йўли билан метаболизмга учрайди. Плазмадан ярим чиқарилиш даври тахминан 10 соатни ташкил қилади. Жигар фаолиятини бузилишлари бўлган пациентларда амброксол гидрохлоридини чиқарилиши камайган, бу унинг қон плазмасидаги даражасини 1,3-2 марта ошишига олиб келади. Амброксол гидрохлоридининг терапевтик диапазонини етарли даражада кенглиги туфайли дозага тузатиш киритиш керак эмас. Пациентнинг ёши ва жинси амброксол гидрохлоридининг фармакокинетикасига клиник аҳамиятли таъсир кўрсатмайди, шунинг учун дозага тузатиш киритиш талаб қилинмайди. Овқатни қабул қилиш амброксол гидрохлоридининг биокираолишлигига таъсир қилмайди.\nТерини оғир шикастланишлари: амброксол каби муколитик воситаларни қўлланиши билан боғлиқ Стивенс-Джонсон синдроми, Лайелл синдроми ҳақида жуда кам холларда хабар берилган. Асосан уларни асосий касалликни оғир кечиши ёки бир вақтда бошқа препаратни қўлаш билан тушунтириш мумкин.\nБошқа дори препаратлар билан клиник ножўя ўзаро таъсирлари тўғрисида хабар берилмаган. Амброксол гидрохлоридини қўллангандан кейин бронх-ўпка секретида ва балғамда антибиотикларни (амоксициллин, цефуроксим, эритромицин) концентрациялари ошади. Амброксол ва йўтални сусайтирадиган воситаларни бир вақтда қўллаш йўтал рефлексини бостириши оқибатида шиллиқни ҳаддан зиёд тўпланишига олиб келиши мумкин. Шунинг учун бундай мажмуани фақат шифокор кутиладиган фойда ва қўллашдан бўлган хавф нисбатини синчковлик билан баҳолагандан кейин қўллаш мумкин.\nТерини оғир шикастланишлари: амброксол гидрохлориди каби балғам кўчирувчи воситаларни қўлланиши билан боғлиқ Стивенс-Джонсон синдроми ва токсик эпидермал некролиз (Лайелл синдроми) бўйича ҳаммаси бўлиб бир қанча хабарлар берилган: асосан уларни пациентларда асосий касалликни оғир кечиши ва/ёки бир вақтда бошқа препаратни қўлланиши билан тушунтириш мумкин. Шунингдек, Стивенс-Джонсон синдромини ёки Лайелл синдромини бошланғич босқичида пациентларда иситма, зирқираш, ринит, йўтал ва томоқда оғриқ каби гриппнинг бошланиш белгиларига хос носпецифик симптомлар бўлиши мумкин. Гриппни бошланиш белгиларига хос бўлган, бундай носпецифик симптомларда йўтал ва шамоллашга қарши симптоматик даволашни қўллаш хато ҳисобланади. Шунинг учун тери ва шиллиқ қаватини янги шикастланишлари пайдо бўлганида дарҳол тиббий ёрдам учун мурожат қилиш ва амброксол гидрохлориди билан даволашни тўхтатиш керак. Буйрак фаолиятини бузилишлари бўлган пациентлар амброксол гидрохлоридини фақат шифокорнинг маслаҳатидан кейин қабул қилишлари мумкин. Таблетка лактоза сақлайди. Кам учрайдиган наслий галактозани ўзлаштираолмаслик, Лаппа лактаза танқислиги ёки глюкоза ва галактозани сўрилишини бузилиши бўлган пациентлар бу препаратни қабул қилмасликлари керак. Амброксол шиллиқни ажралишини секрециясини кучайтириши мумкинлиги туфайли, препаратни бронхиал моторикани бузилишида ва шиллиқ секрециясини кучайишида (масалан, бирламчи цилиар дискинезия каби кам учрайдиган касалликларда) эҳтиёткорлик билан қабул қилиш лозим. Буйрак фаолиятини бузилишлари ёки жигарнинг оғир касалликлари бўлган пациентларда препаратни эҳтиёткорлик билан қўллаш лозим (хусусан қўллашлар ўртасидаги интервални узайтириш ёки дозани камайтириш лозим). Жигарда ҳосил бўладиган метаболитларни тўпланиб қолиши, оғир буйрак етишмовчилиги бўлган пациентларда кузатилади.\nАмброксол гидрохлоридининг клиник тадқиқоти натижасида препаратни ҳомиладорликнинг 28-ҳафтасидан кейин қўлланганда ҳомилага бирон-бир зарарли таъсири борлиги аниқланмаган. Шунга қарамай, ҳомиладорлик вақтида дориларни қабул қилиш бўйича одатий чораларга риоя қилиш керак. Айниқса ҳомиладорликни I уч ойлигида MR Амброксолни қўллаш тавсия қилинмайди.\nАмброксол гидрохлориди кўкрак сутига ўтади, шунинг учун уни эмизиш вақтида қўллаш тавсия қилинмайди.\nБугунги кунда одамларда дозани ошириб юборилиши ҳоллари тўғрисида хабарлар йўқ. Дори дозасини ошириб юборилишидаги ва/ёки хато қўллангандаги симптомлар тўғрисидаги маълум бўлган якка хабарлардан амброксолни тавсия қилинган дозалардаги ножўя таъсирларига мос келади.\nДаволаш: симпотамитик даволаш.\nТаблеткалар 30 мг дан. 10, 20 ва 30 таблеткадан контур уяли ўрамларда.\nОлдинги мақолаЛевостал-LP инфузия учун эритма22.03.2018


Португалия фермасида роботлар малина ҳосилини териб олишга киришди • EastFruit\nБош саҳифа › Мева-сабзавот бизнеси › Технологиялар › Португалия фермасида роботлар малина ҳосилини териб олишга киришди\nМуаллиф: EastFruit 22 Июн 22 21 Июн 22 029\nFieldwork Robotics компаниясида ишлаб чиқилган иккита робот Британия супермаркетларига резаворлар етказиб берувчи Португалиянинг етакчи фермаси – Summer Berryдаги монотуннелларда малина термоқда.\nБундай машиналарни ишлаб чиқиш 2 миллион фунт стерлинг (тахминан 2,5 миллион доллар)га тушди. Мазкур роботлар уларни ишлаб чиқарувчиларнинг мулки бўлиб қолади, португалиялик фермерлар уларни ижарага олишган. Fieldwork Robotics йил охирига қадар бундай роботлардан 5 та, келаси йил эса 40 та бўлишига умид қилмоқда.\nРоботларнинг ҳар бирида тўрттадан қўл бор ва улар нозик малинани эҳтиёткорлик билан терибгина қолмай, датчиклар ёрдамида резавор пишган ёки пишмаганлигини олдиндан аниқлай олади. Бу ҳақида onliner.by хабар бермоқда.\nБундан уч йил аввал роботнинг биринчи версияси Буюк Британияда синовдан ўтказилган эди, аммо ўшанда машинага битта резаворни олиш учун бир дақиқа керак бўлган. Бу вақт ичида технология ривожланди, энди роботлар соатига 1 кг.дан резавор йиғмоқда. Компания ишланмани янада такомиллаштиришни режалаштиряпти: мақсад – роботлар кунига 25 000 дона резавор териши (8 соатлик иш сменасида бир киши 15 000 та резавор теради)га эришишдир.\nШунингдек ўқинг: Агроботлар даври бошланмоқда! Роботлар, коботлар ва дронлар фермер зиммасидаги қайси юмушларни уддалай олади? (I қисм)\nБундан ташқари, Fieldwork Robotics ўз роботларини помидор ва гулкарам териш, экинларга сув ва кимёвий ҳимоя воситаларини пуркаш учун синовдан ўтказмоқда. Компания вакили роботлар одамларни ишсиз қолдиради дея қўрққанларни қуйидагича тинчлантирди: “Ҳозирги кунда фермерлар етарлича ишчи топа олмаяпти. Автоматлаштириш ва робототехника йиғим-терим воситалари сифатида кенг қўлланадиган даврдан ҳали анча узоқдамиз”.\nавтоматлаштиришишчи кучималинамеханизацияРоботларҳосил йиғим-терими


“COVID-19”нинг Хитой лабораториясидан тарқалгани ҳақида далиллар йўқ — АҚШ - Халқ сўзи\n02:29 05 Июнь 2021 Дунё\nТелеканал эфиридаги мутахассис лабораторияда биологик қурол сифатида “COVID-19” яратилгани ҳақида олдин келтирилган версияларга ишора қилди.\nУнинг фикрига кўра, бу ушбу вирус геноми ҳақидаги маълум маълумотларга мос келмайди. Вирус Хитойнинг лабораториясидан хато туфайли тарқалиб кетган деган версия ҳақида гапирар экан, Коллинз гарчи бунга далил бўлмаса ҳам, у буни ҳеч қачон инкор қилмаганини айтган.\nШунингдек, у фавқулодда даъволар фавқулодда далилларни талаб қилишини таъкидлади.\nАҚШ Миллий соғлиқни сақлаш институти раҳбарининг таъкидлашича, вируснинг лабораториядан тарқалиши ҳақидаги гипотеза ғайриоддий бўлиб, уни тасдиқлаш учун далиллар зарур.\n“The New York Times” нашри АҚШ разведка хизматларида коронавирус манбасини аниқлашда ёрдам берадиган баъзи маълумотлар мавжудлиги ҳақида ёзган эди.\nНашрнинг ёзишича, разведка ушбу ҳолат бўйича ҳали ўрганилмаган маълумотларни қўлга киритган ва уни яхшироқ таҳлил қилиш учун тадқиқотлар ўтказиш зарур.\nБундан ташқари, Оқ уй АҚШ иттифоқчиларидан лаборатория ва унинг иши тўғрисида кўпроқ маълумот олиш учун ўз иттифоқчиларининг разведка тармоқларига кириб боришини кутмоқда.\nАввалроқ, АҚШ разведкаси Ухан вирусология институтининг камида уч нафар олими 2019 йил ноябрь ойида оғир хасталикка чалинганлигини ҳақида далилларга эгалиги ҳақида маълум қилган эди.


IFFHS рейтинги. "Локомотив" "Бока Хуниорс" билан, "Бунёдкор" "Вест Хэм" билан бир қаторда / CHAMPIONAT.asia\nIFFHS рейтинги. "Локомотив" "Бока Хуниорс" билан, "Бунёдкор" "Вест Хэм" билан бир қаторда\nТеглар : IFFHSЛокомотивБунёдкор\nIFFHSнинг расмий сайтида 2017 йил якуни бўйича клублар рейтинги эълон қилинди. ЕЧЛ ва клублар ўртасидаги жаҳон чемпионатининг амалдаги ғолиби "Реал" рейтингни бошқариб турибди. Бразилиянинг "Гремио" ва Англиянинг "Манчестер Юнайтед" иккинчи ва учинчи ўринни эгаллади.\nИспания / 4 /\nБразилия / 4 /\nАнглия / 4 /\nФранция / 4 /\nИталия / 3 /\nГермания / 4 /\nАвстрия / 3 /\nОсиё клубларининг кучли ўнлигидан бирорта жамоамиз жой олмади:\n2017 йилги рейтингда Ўзбекистоннинг фақатгина икки клуби жой олган. "Локомотив" ушбу рейтингда 86 очко билан 221-поғонада қайд этилган. Эътиборлиси 221-ўринда Бразилиянинг "Сан-Паулу", Аргентинанинг "Бока Хуниорс", Германиянинг "Герта", БААнинг "Ал Айн" клублари ҳам жой олган. Бир йил олдин "темирйўлчилар" 217-ўринда эдилар.\nБАА / 2 /\nАргентина / 4 /\nЎзбекистон / 2 /\nГреция / 3 /\nНигерия / 2 /\nСловакия / 2 /\n"Бунёдкор" эса рейтингда 62 очко билан 386-поғонада кўриниш берган. Бир йил муқаддам "қалдирғочлар" 571-ўринда эдилар. 386-ўриндан бир қатор машҳур клублар ҳам жой олишган: "Уотфорд" (Англия), "Вест Хэм" (Англия), "Бетис" (Испания), "Кан" (Франция).\nКолумбия / 4 /\nМарокаш / 2 /\nГватемала / 2 /\nАнгола / 2 /\nПортугалия / 3 /\nМали / 2 /\nШвейцария / 3 /\nУкраина / 3 /\nЭль Сальвадор / 1 /


Ўзбекистон: президентликка номзодлар тасдиқланди - BBC O'zbek\nЎзбекистон: президентликка номзодлар тасдиқланди\nЎзбекистон парламентида ўз депутатларига эга сиёсий партиялар ўз қурултойларида 4 декабрга мўлжалланган президентлик сайловига номзодларини маъқуллаганлар.\nЎзбекистонни 27 йил мобайнида бошқариб келган президент Ислом Каримовнинг вафотидан кейин муваққат президент этиб Бош вазир Шавкат Мирзиёев тайинланди.\nЛиберал-Демократик партия Шавкат Мирзиёевни президентликка номзод сифатида илгари сургани хабар қилинди.\nАммо расман либерал-демократларнинг қурултойи ҳали ўтказилгани йўқ.\nЎзбекистон Марказий Сайлов комиссияси Халқ Демократик партияси, "Миллий тикланиш" демократик партияси ва "Адолат" социал-демократик партияларидан ҳам сайловда қатнашиш учун талаб этиладиган ҳужжатларни қабул қилиб олганини маълум қилган эди.\nСўнгги бир неча кун мобайнида "Миллий тикланиш" партиясининг съезди Сарвар Отамуродовни ўз номзоди сифатида, "Адолат" Наримон Умаровни, Халқ Демократик партияси Ҳотамжон Кетмонов номзодларини тасдиқлаганлар.\nЎзбекистоннинг сайлов қонунчилигига биноан, президентликка илгари сурилган номзод аҳолининг 1 фоизи дастаклови тасдиғи сифатида имзолар тўплаши талаб қилинади.\nСиёсий партиялар ўз номзодлари қўллови учун 20 октябргача 214 мингдан ортиқ имзо йиғишлари лозим.\nЎзбекистонда 2015 йил 29 мартида президентлик сайлови бўлиб ўтган, унда марҳум Ислом Каримовга рақиб сифатида Халқ Демократик партиясидан Ҳотамжон Кетмонов, "Адолат" социал-демократик партиясидан Наримов Умаров, "Миллий тикланиш"дан Акмал Саидов номзодлари қўйилганди.\nЎзбекистон парламентида ўз депутатларига эга сиёсий партиялар ҳукуматга чин мухолиф партиялар сифатида кўрилмаган.\nМухолифатдаги "Эрк" Демократик партияси ва "Бирлик" Халқ ҳаракати фаолларининг Ўзбекистон парламентида ўз депутатига эга бўлиш мақсадидаги ҳаракатларига тўсқинлик қилиб келинган, ҳатто мустақил номзодлар сифатида Марказий Сайлов комиссиясида рўйхатдан ўтказишга ҳам йўл қўйилмаган.\nСўнг мустақил номзодларга қўйиладиган талаблар янада оғирлаштирилган.\nЎзбекистон Марказий Сайлов комиссияси Оврўпода Хавфсизлик ва Ҳамкорлик ташкилотини 4 декабрдаги президентлик сайловини кузатишга таклиф этган.\nОХҲТ гуруҳининг 11-14 октябр кунлари Ўзбекистонга бориб ички сиёсий вазият билан танишиши, ушбу танишув асосида президентлик сайловига ўзининг кузатув гуруҳини юбориш-юбормаслик борасида қарор бериши хабар қилинган.\nОХҲТ Ўзбекистондаги президентлик сайлови расмий мазмун касб этиб, омма кўзи учун ўтказилишини ҳам истисно қилмаган.\nЎзбекистондаги бундан олдинги сайловларга ОХҲТ ўзининг чекланган ҳайъатларини юборган.


9 ой аввал 4556 siyrat.uz\nУмму Фазл эри Аббосдан ўғли Абдуллоҳ билан бирга Мадинага ҳижрат қилиш учун изн сўради. Аббос Пайғамбаримиз соллаллоҳу алайҳи васалламга ўз оилалари билан биргаликда Мадинага ҳижрат қилишга изн сўраб хат ёздилар. Расулуллоҳ соллаллоҳу алайҳи васаллам: «Эй амаки, менинг Пайғамбарлигим энг сўнги пайғамбарлик бўлганидек, сизнинг ҳижратингиз ҳижратнинг энг охиргиси бўлади», дедилар. Пайғамбаримиз соллаллоҳу алайҳи васалламдан бу хабарни эшитгандан кейин Аббос розияллоҳу анҳу сафар тадоригини кўриб, сафар учун керакли барча нарсаларни тайёрлаб қўйди. Умму Фазл ва болалар ҳам сафарга тайёр бўлишди. Болаларнинг энг олдинги сафида Пайғамбаримиз соллаллоҳу алайҳи васалламни кўриш ва у киши билан бирга туришга муштоқ бўлган Абдуллоҳ ибн Аббос турарди. Аббос розияллоҳу анҳу айтилган вақт келгач, бола-чақаларини олиб йўлга чиқди. Абдуллоҳ ибн Аббос розияллоҳу анҳу Маккадан Мадинага ҳижрат қилганда ёш бола эдилар. Макка билан Мадина орасидаги Жуҳфа деган жойга етиб келганда, Аббос Расулуллоҳ соллаллоҳу алайҳи васалламни учратади. Пайғамбаримиз соллаллоҳу алайҳи васаллам катта қўшин билан Маккани фатҳ қилиш учун кетаётган эдилар. Аббос розияллоҳу анҳу Набий соллаллоҳу алайҳи васалламга қўшилиб, Макка фатҳи учун ортга қайтди. Умму Фазл розияллоҳу анҳо болалари билан сафарини давом эттириб, Мадинага кетдилар. Кейинчалик Умму Фазл ҳаётларининг охиригача Мадинада яшадилар.\nАбдуллоҳ ибн Аббос онаси Умму Фазл билан Мадинага ҳижрат қилганда ҳали балоғат ёшига етмаган эди. Мадинага ҳижрат қилганидан жуда хурсанд. Негаки, тез кунда Расулуллоҳ соллаллоҳу алайҳи васаллам билан бирга бўлади. Нажот ва саодат ваҳийи нозил бўладиган жойда бўлишини ёш Абдуллоҳ жуда ўткир зеҳни ва фаросати билан англаган эди. Абдуллоҳ Расулуллоҳ соллаллоҳу алайҳи васалламнинг илм булоқларидан баҳраманд бўлиш учун Пайғамбаримиз соллаллоҳу алайҳи васаллам қаерга борсалар, У Зотнинг орқасидан қолмас, худди Пайғамбаримиз соллаллоҳу алайҳи васалламни тарк қилмайдиган сояларидай у киши билан бирга юрар эди. Абдуллоҳ Пайғамбаримиз соллаллоҳу алайҳи васаллам билан масжид ёки саҳобалар мажлисида бирга бўлиш билан чекланиб қолмас, доимо у Зотнинг уйларида ҳозиру нозир эдилар. Одатда вақтининг кўп қисми холаси, яъни Пайғамбаримиз соллаллоҳу алайҳи васалламнинг завжалари Маймуна розияллоҳу анҳонинг уйида ўтарди. Кўпинча Абдуллоҳ шу хонадонда еб- ичиб, ўша ерда тунаб қоларди. Бир куни кечқурун Расулуллоҳ соллаллоҳу алайҳи васаллам Маймуна онамизнинг уйларига кириб келдилар. Қарасалар, Абдуллоҳ ухлаб қолган экан. Пайғамбаримиз соллаллоҳу алайҳи васаллам: «Болакай намозни ўқидими?», деб сўрадилар. Маймуна онамиз: «Ҳа, Абдуллоҳ Хуфтондан кейин ўқиладиган намозни ўқиб ётди», дедилар. Бу ҳақда Абдуллоҳнинг ўзи қуйидагича айтади: «Ўша пайт Расулуллоҳ соллаллоҳу алайҳи васаллам холамга нима деяётганларини эшитаётган эдим. Расулуллоҳ соллаллоҳу алайҳи васаллам уйқуга кирдилар. Тун яримлаб қолганда, у Зот туриб таҳорат олдилар. Сўнг намозга киришдилар. Мен ҳам дарҳол ўрнимдан туриб, Пайғамбаримиз соллаллоҳу алайҳи васалламдан қолган сув билан таҳорат олиб, иштонимни яхшилаб боғладим-да, у Зотнинг чап томонларига туриб, иқтидо қилдим. У киши оҳисталик билан, қулоғимдан ушлаб, мени ўнг томонларига ўтказдилар. Сўнг беш ёки етти раъкат Витр намозини ўқидилар. Намознинг фақатгина охирги раъкатида салом бердилар». Абдуллоҳ ибн Аббос розияллоҳу анҳунинг Пайғамбаримиз соллаллоҳу алайҳи васалламнинг ёнларида юриши шунчаки вақт ўтқазиш учун эмас, балки Расулуллоҳ соллаллоҳу алайҳи васалламнинг бажарган амаллари ва дин ҳукмларини ўрганиш учун эди. Чунки Абдуллоҳ ибн Аббос Расулуллоҳ соллаллоҳу алайҳи васалламнинг баъзи амалларини бизга ривоят қилиб қолдирганларки, у хабарни фақатгина ёш Абдуллоҳдек ярим кечаси ҳам Пайғамбаримиз соллаллоҳу алайҳи васалламни қиладиган амалларини кузата олиш каби имкониятга эга бўлган кишигина ривоят қила олади. Мана, Абдуллоҳ ибн Аббос розияллоҳу анҳунинг ўзлари бир куни холалариникида тунаб, ярим кечаси Пайғамбаримиз соллаллоҳу алайҳи васаллам қилган ишларини кўриб, уни қуйидагича ривоят қилади: «Расулуллоҳ соллаллоҳу алайҳи васаллам ярим тунда ўрниларидан туриб енгил таҳорат олдилар. Мен ҳам туриб, худди у кишидай таҳорат олдим. У Зот Аллоҳ қодир қилганча намоз ўқидилар. Мен ҳам у кишига иқтидо қилиб намоз ўқидим. Сўнг ухладилар. Уйқу овозини эшитдим. Сўнг у Зотнинг олдиларига муаззин келди. Расулуллоҳ соллаллоҳу алайҳи васаллам таҳорат олмасдан намоз ўқиш учун масжидга чиқдилар». Ибн Аббос розияллоҳу анҳу яна бизга нубувват хонадонида бўлган муҳим воқеани тасвирлаб беради: «Мен Расулуллоҳ соллаллоҳу алайҳи васалламнинг олдиларида эдим. У Зот чанқоқликларини босмоқчи бўлиб турдилар, таҳорат олдилар, сўнг тик туриб сув ичдилар». Бир куни Ибн Аббос розияллоҳу анҳу ўзига ўзи: «Аллоҳга қасамки, Пайғамбаримиз соллаллоҳу алайҳи васаллам қилганларидек қиламан», деб туриб, таҳорат олди ва тик туриб сув ичди. Сўнг Расулуллоҳ соллаллоҳу алайҳи васалламнинг ортидаги сафга туриб, у Зотга иқтидо қилди. Пайғамбаримиз соллаллоҳу алайҳи васаллам ўзларининг томонларидан баробарларига ўтиб сафни олишини ишора қилдилар. Ибн Аббос розияллоҳу анҳу Расулуллоҳ соллаллоҳу алайҳи васалламга яқинроқ туришни истамасдан орқа сафда тураверди. Пайғамбаримиз соллаллоҳу алайҳи васаллам намозни тугатиб бўлгач: «Намозда менинг баробаримда туриб сафда туришингдан нима сени тўсиб қўйди?»−дедилар. Ибн Аббос розияллоҳу анҳу: «Эй Аллоҳнинг Расули, сиз мен учун буюк ва азиз инсонсиз. Ахир мен қандай қилиб сизнинг баробарингизда бўлиб қолишим мумкин?» деди. Ибн Аббоснинг бу жавобидан сўнг Расулуллоҳ соллаллоҳу алайҳи васаллам унинг ҳаққига: «Эй Аллоҳим, унга ҳикматни ато қил», деб дуо қилдилар.


14 Äåêàáðü 2016 14:39 2357\nАргентина терма жамоаси, “Барселона” футболчиси Лионель Мессининг майкасини полиэтилен пакетдан ясаб кийган 6 ёшли, афғонистонлик Муртазо Аҳмадий кумири билан Қатарда учрашди, деб хабар берди “Тjournal.ru” нашрига асосланиб "Даракчи".\n2022 йилда Қатарда ўтказилиши режалаштирилган футбол бўйича жаҳон чемпионати ташкилий қўмитаси Мессининг бола билан учрашгани акс этган видеони намойиш қилди. Учрашув Қатар пойтахти Доха шаҳрида “Барселона”нинг маҳаллий клуб вакиллари билан ўртоқлик учрашуви ўтказаётганида бўлиб ўтди.\nМуртазо Аҳмадий нафақат Месси билан учрашди, балки у билан бирга майдонга чиқди. “Қатар-2022” ташкилий қўмитаси БМТнинг қочоқлар иши билан шуғулланувчи (UNHCR) агентлигига учрашувни ташкил этгани учун ўз Твиттерида миннатдорчилик билдирди.\nМуртазо Аҳмадийнинг Мессининг майкасини полиэтилен пакетдан ясаб кийган сурати 2016 йилнинг январь ойида Интернетда машҳур бўлган эди. Февраль ойида Месси болакайга дастхат қўйган ҳолда ҳақиқий Аргентина футбол терма жамоасининг майкасини юборди. Ўшанда Афғонистон футбол федерацияси Муртазога Месси билан учрашув ташкил этишга ваъда берган эди.\nБу воқеадан кўп ўтмай, Муртазонинг отасига толибонлар “Нима учун ўғлинг “Қуръон” ўқишнинг ўрнига футбол ўйнаяпти?” деб таҳдид қилгандан кейин у ўғлини ўйлаб, Афғонистондан Покистонга кўчиб кетишга мажбур бўлгани маълум бўлди.


Саккиз ой мобайнида хориждан дори-дармон импортига ярим млрд доллардан кўпроқ пул сарфланди\n26 май 2022, Тошкент вақти: 00:02\nЖорий йилнинг январь-август ойларида Ўзбекистон 55 та хорижий давлатдан қиймати 565,2 миллион АҚШ долларига тенг бўлган дори-дармон импорт қилган. Бу кўрсаткич ўтган йилнинг шу даврига нисбатан 6,8 млн. АҚШ долларига кам. Бу ҳақда Давлат статистика қўмитаси маълум қилди.\nҚайд этилишича, ўтган 8 ой мобайнида Ўзбекистон, хусусан, Ҳиндистондан 102,9 миллион долларлик, Россиядан 59,9 миллион долларлик, Украинадан 46,1 миллион долларлик, Латвиядан 46 миллион долларлик, Хитойдан эса 34,1 миллион долларлик дори-дармон маҳсулотлари сотиб олган.\nАйни пайтда Ўзбекистон январь-август ойларида 11 та хорижий давлатга қиймати 11,5 миллион АҚШ долларига тенг бўлган дори-дармон экспорт қилган. Бу кўрсаткич ўтган йилнинг шу даврига нисбатан 8,5 миллион АҚШ долларига (4 бараварга) кўпдир.\nДавстатқўм маълумотларига кўра, ўтган 8 ой мобайнида Ўзбекистон Қирғизистонга 3,4 миллион долларлик, Қозоғистонга 2,1 миллион долларлик, Афғонистонга 1,5 миллион долларлик, Туркманистонга 1,2 миллион долларлик, Тожикистонга 1,1 млн миллион долларлик, Туркияга эса қарийб 957 минг долларлик дори-дармон маҳсулотларини экспорт қилган.


Замонавий дунё: Ижтимоий тармоқлар инсон ресурсларини бошқаради — Review.uz\nЗамонавий дунё: Ижтимоий тармоқлар инсон ресурсларини бошқаради\nИжтимоий тармоқлардан меҳнат муносабатлари соҳасида самарали фойдаланиш аҳоли бандликка кўмаклашиш марказлари ва рекрутинг агентликларининг виртуал, инновацион прототипини яратади.\nИнсон ресурсларини бошқариш изчилликда амалга ошириладиган, мантиқий асосланган, ташкилотнинг ўзига хос ресурсларга эҳтиёжларини қондиришга қаратилган ташкилий чора-тадбирлар сифатида излаш, танлаш, ривожлантириш, ўқитиш, баҳолаш, аттестация қилиш, мотивациялаш, меҳнатни рағбатлантириш, ташкилий ривожлантириш ва карьерани бошқариш воситасида амалга оширилади. Ҳозирги шароитларда айтиб ўтилган функциялар инновацион технологияларни қўллаш асосида, турли ахборот ресурслари, жумладан, INTERNET-глобал тармоғи ресурсларини жалб қилган ҳолда амалга оширилади.\nГлобаллашув жараёнларини кенгайтириш ягона жаҳон тармоқ бозор иқтисодиётини шакллантиради. Глобаллашув тарқалишининг муҳим белгилари инсон ресурслари билан таъминлаш соҳасида рақобатнинг кучайиши, инсон капиталини, истеъдодларни ва интеллектуал салоҳиятини бошқариш зарурати ҳисобланади.\nГлобаллашув таъсирининг яққол намоён бўлиши кўринишларидан бири инсон ресурсларини шакллантириш ва уларни кейинчалик бошқаришда муҳим инновацион воситага айланадиган ижтимоий тармоқлардан фойдаланиш амалиётининг кенг тарқалишидир. Ижтимоий тармоқлар замонавий жамият ҳаётининг ажралмас қисмига айланди. Уларнинг ёрдами билан тилга оид, географий ва профессионал тўсиқлар йўқ қилинди, меҳнат бозорида, ташкилот шароитида инсон ресурсларини бошқариш жараёни фаоллашди ва умуман кадрлар соҳасида бир қатор ўзгаришларни келтириб чиқарди.\nЗамонавий ташкилотлар кенг миқёсдаги ташкилий муаммоларни ҳал қилиш учун ижтимоий тармоқлардан: ички муҳитда алоқа каналларини қуриш учун ҳам, ташқи алоқа воситаси сифатида ҳам фаол фойдаланмоқда. Ўз фаолиятини ижтимоий тармоқларда самарали ривожлантирадиган ташкилотлар инсон ресурсларини топиш ва жалб қилишда аниқ рақобатдош устунликларга эга бўлади. Бундан ташқари, ижтимоий тармоқлар махсус виртуал маконни яратишга имкон беради. Унда инсонлар шахсий ва касбий масалалар бўйича бир-бири билан мулоқот қилиш имкониятига эга бўлади. Бу уларнинг ишбилармонлик муҳитига қўшилиш даражасини оширади, турли хил вазифаларни ҳал қилиш учун саъй-ҳаракатларни бирлаштиришга ёрдам беради. Юқори даражадаги ҳамжиҳатликни ва жамоанинг бирлигини таъминлайди. Шундай қилиб, ижтимоий тармоқ ҳам ташкилот ичидаги психологик иқлимни шакллантириш воситасига айланиб бормоқда.\nИжтимоий тармоқлардан меҳнат муносабатлари соҳасида самарали фойдаланиш аҳоли бандликка кўмаклашиш марказлари ва рекрутинг агентликларининг виртуал, инновацион прототипини яратади. Бу ташкилотларнинг ташқи бозорга чиқишини таъминлайди, унинг чегараларини кенгайтиради ва шу тариқа нафақат бошқа минтақалардан, балки бошқа давлатлардан ҳам «масофадан» номзодлар жалб қилиш ҳисобига ташкилот штатини катталаштиришга имкон беради. Ижтимоий тармоқларнинг тарқалиши ҳам ходимларнинг, ҳам ташкилотнинг ҳаракатчанлигини оширишга, мустақил амалиётни ривожлантиришга ёрдамлашади. Чунки ижтимоий тармоқлар базасида яратилган виртуал офис ходимларига бир-биридан жуда узоқ масофада жойлашган ҳолда муваффақиятли ишлашлари учун имкон туғилади. Бугунги кунда деярли барча замонавий ҳамкорлик ечимлари у ёки бу тарзда, ижтимоий тармоқларга хос элементлардан фойдаланади.\nПерсонал рекрутингини амалга ошириш учун Facebook.com, Linkedin.com, Habrahabr.ru, Professionali.ru, Moikrug.ru каби оммавий ижтимоий тармоқлар фойдаланилмоқда. Шуни ҳам таъкидлаш жоизки, бугунги кунда персонални ижтимоий тармоқлар орқали излаш амалиёти асосан IT-компаниялар ходимлари, котибалар, сотув, PR ва маркетинг бўйича менежерлар орасида тарқалган. Энг машҳур бўлган ижтимоий тармоқлар эса — ВКонтакте, Одноклассники, Instagramm, Facebook, Twitter ва бошқалар ҳисобланади.\nТашкилотлар амалиётида қуйидаги жараёнларни амалга оширишда ижтимоий тармоқ технологиялари энг кенг тарқалган:\n1) персонал излаб топиш ва ёллаш;\n2) ўқитиш ва ривожлантириш;\n4) инновацияларни жорий қилиш;\n5) иш унумдорлигини бошқариш.\nИжтимоий тармоқлар катта миқдордаги маълумотларни, шу жумладан, инсонларнинг шахсий бўлган моддий ва маънавий маълумотларини умумлаштириб сақлашга имкон берадиган булутли бошқарув технологиясининг бир тури ҳисобланади. Ижтимоий тармоқларнинг формати турли хил масалаларда, шахсларни ҳар томонлама баҳолашга имкон беради. Шу жумладан ходимларни бошқариш билан боғлиқ тегишли бошқарув қарорларини қабул қилиш, шунингдек, ташқи бозорни кузатиш орқали зарур бўлган ходимларни топиш, истеъдодларни жалб қилиш имкониятини беради. Ижтимоий тармоқ воситалари ташкилотнинг кўплаб бизнес-жараёнларига интеграциялашуви ҳам муҳимдир.\nКадрларни излаб топиш ва танлашда ижтимоий тармоқларнинг баъзи бир афзалликлари орасида:\nкатта аудиторияни қамраб олиш;\nмаълумот манбаларига киришнинг тезкорлиги;\nномзод тўғрисида керакли маълумотларни тўплаш;\nарзимаган моддий ресурсларни сарфлаган ҳолда тезда мутахассис топиш имконияти мавжуд.\nУшбу афзалликлар билан бир қаторда, бўш ресурсга номзодларга қўйиладиган талаблар тўғрисида маълумотни тармоқ манбалари жалб қилган ҳолда жойлаштириш қидирув сифатини оширишга, энг мос бўлганлар билан ўзаро муносабатларни самарали йўлга қўйишга имкон беради. Бу эса бўш иш ўрнини ёпиш тўғрисида қарор қабул қилишда энг юқори тезликни таъминлайди.\nSuperjob портал тадқиқот маркази иш берувчиларнинг 1000 нафар вакиллари ўртасида сўров ўтказди. Сўров давомида ҳар иккинчи компания ходим ёллашда ижтимоий тармоқлардан фойдаланаётганлигини, ҳар учинчи компания ижтимоий тармоқлардан номзодларнинг аккаунтларини кузатиши маълум бўлди. Шунингдек, иш берувчиларнинг учдан бир қисми номзодлар тўғрисидаги маълумотларни текшириш учун ижтимоий тармоқлардан фойдаланади. Яна 17% иш берувчилар эса ижтимоий тармоқлардан фақат ходимларни ёллашда фойдаланишини билдирган (1-расм).\n1-расм. Иш берувчиларнинг меҳнат муносабатларида ижтимоий тармоқдан фойдаланиши йўналишлари.\nМанба: SUPERJOB тадқиқот маркази портали маълумотлари асосида\nТекширув учун ижтимоий тармоқлардан фойдаланаётган ёлловчилар 2012 йилда 23%ни ташкил этган бўлса, 2019 йилда 48 %ни ташкил этиб, охирги 3 йилда интенсив кўпайгани кузатилмоқда. (2-расм)\n2-расм. Иш берувчиларнинг меҳнат муносабатларида ижтимоий тармоқдан фойдаланиш динамикаси.\nБугунги кунда, ижтимоий тармоқларда кўпгина ташкилотлар ўзларининг HR брендини тарғиб қилувчи, меҳнат бозорида тан олиниши ва номзодларнинг ташкилотга бўлган қизиқишини кучайтирадиган бир қатор стратегик ва тактик бошқарув вазифаларини ҳал қилишга имкон берадиган ўзларининг профиллари, аккаунтлари ва саҳифаларига эга.\nТашкилотнинг ижтимоий тармоқлардаги маълумотлари, ресурслари ташкил қилаётган тадбирлари ташкилот ходимлари билим, фикр алмашишлари, ўзларининг мартаба имтиёзлари ва мақсадларини намойиш этишлари ва бошқаларни амалга ошириши мумкин. Бундай ҳолда, ижтимоий тармоқлар муҳим ижтимоий функцияни бажаради. Ижтимоий тармоқларда жойлаштирилган маълумотлар ходимлар ва ташкилотлар фаолияти натижаларини баҳолаш ва бошқарув жараёнларига тузатиш киритиш учун фойдаланиладиган манба ҳисобланмоқда.\nКеракли маълумотларни ижтимоий тармоққа жойлаштириш орқали инсонлар ўзларининг касб соҳаларида ўхшаш иш тажрибасига эга бўлган ҳамкасбларини топиш, билим ва кўникмаларни бирлаштириш орқали ўзларининг қобилиятлари ва истеъдодларини ривожлантириш, ташкилот ишига ғоялар ва таклифлар билан танишиш, бошқарув жараёнларини такомиллаштиришда иштирок этиш, истеъмолчилар ва шериклар билан муносабатларни ривожлантириш имкониятига эга бўлади.\nКадрларни қидириш, танлаш, баҳолаш учун қўшимча восита бўлган ижтимоий тармоқлар жой алмаштириш, ходимларни ўқитиш жараёнларида, тренинглар ва мураббийлик машғулотларини ташкил этишда фаол фойдаланилмоқда.


20 сентябрдан 31-октябргача AirDresser буғ шкафини харид қилсангиз, совға сифатида кир ювиш машинасини оласиз.\nКуз мавсуми айни қизғин палласида, шунинг учун ҳам кун сайин ёмғир, шамол, кийимларимизга ўтириб қоладиган кўча чанги ва бактерияларга кўпроқ дуч келамиз. Бироқ кайфиятни туширишга ҳожат йўқ! Samsung компанияси ажойиб акцияни эълон қилади: 20 сентябрдан 31 октябргача AirDresser буғ шкафини харид қилган ҳар бир харидор совға сифатида кир ювиш машинасига эга бўлади.\nГардеробингиздаги кийим-кечакларни тозалаш жараёнига янада кўпроқ масъулият билан ёндашишда сизга Samsung компаниясининг AirDresser буғ шкафи ёрдам беради. У нафақат кийимдаги ғижимларни текислайди, балки кучли буғ оқими ёрдамида бактериялар, вируслар, чанг ва турли хил аллергенларни ҳам йўқ қилади.\nAirDresserнинг дезодорация қилувчи фильтри тоза кийимлардаги ёқимсиз ҳидларни бартараф қилишда кўмаклашади. Улар орасида тер, тамаки, қовурилган гўшт ва кимёвий тозалашдан қолган ҳидлар бўлиши мумкин. Қурилмада матога чуқур ўрнашиб қолган чангни тозалаш имконини берадиган тўлиқ ҳаво билан тозалаш технологияси ҳам мавжуд. Бироқ ҳеч қандай тебраниш ва шовқин чиқармайди.\nТаъкидлаш лозимки, AirDresser мато қисқариши ва шикастланишининг олдини оладиган нозик қуритиш функциясига эга. Масалан, ёмғир остида қолган бўлсангиз ва тезда пиджагингизни қуритиш керак бўлса – ушбу ноёб қурилма сизга жуда қўл келади.\nЯна бир муҳим афзаллик – SmartThings иловаси ёрдамида осонгина бошқариш имконияти. У фойдаланувчиларнинг хатти-ҳаракатларини ўрганиб, шу орқали кийим-кечакларни парвариш қилиш самарадорлигини оширади. Гардеробингиздаги турли буюмларни парвариш қилиш мақсадида оптимал дастурларни танлаш учун телефон экранига бир неча марта босишнинг ўзи етарли бўлади.\nAirDresser – кийимларни нозик тозалашда содиқ ва бебаҳо ёрдамчингиздир.\nSamsungдан AirDresser буғ шкафини харид қилиб, совға сифатида кир ювиш машинасини қўлга киритинг.\nАкцияда иштирок этадиган моделлар:\nЯнгилайди ва тозалайди, қуритади ва дезинфекция қилади – Samsung'нинг AirDresser буғ шкафи мутлақо янги босқичда кийимларингизни парвариш қилади.\nJetStream технологияси – бактериялар, вируслар ва аллергенларни йўқ қилиш;\nHeatPump технологияси – паст ҳароратда нозик қуритиш;\nДезодорация қилувчи фильтр – ҳидларни бартараф этиб, кийимнинг тозалигини тиклаш.\nДеярли товушсиз, кам энергия сарфловчи ва катта ишчи манбаси бўлган кир ювиш машинаси – совға сифатида берилади.\nVolt Control функцияси – машинани қувват нотекис берилишидан ҳимоя қилади;\nИнвертор мотор – шовқинсиз ва тежамкор;\nБуғ билан ювиш – ахлат зарралари, 99,9% бактерияларни йўқ қилади ва аллергенларни бартараф этади.\nАкция Mediapark, Mudo Concept, JNK, Diskont дўконлари, шунингдек бутун Ўзбекистон бўйлаб фаолият юритадиган техника бозорларида амал қилади.\nТехниканинг акциядаги моделлари рўйхатини шаҳрингиздаги дўконларда топишингиз мумкин.\n23:08 / 24.08.2021\nSamsung 3 йил ичида 40 минг ишчи ёллайди\n09:00 / 15.08.2021\nSamsung янги букланувчи Galaxy Z Fold3 ва Z Flip3 смартфонларини тақдим этди ҳамда уларга олдиндан буюртма бериш имконияти ҳақида маълум қилди


«Майитга қабристонда ҳам жаноза ўқилаверади» – Пандемия шароитида дафн маросимини ўтказиш тартиби ҳақида айтилди - UzNews.uz\nПандемия шароитида дафн маросимларини ўтказиш тартиби ҳақида маълумот берилди.\nЎзбекистон Мусулмонлари идораси пандемия шароитида дафн маросимларини ўтказиш тартиби ҳақида маълумот берди.\nУнга кўра, бугунги кунда оммавий дафн маросимлари вирус тарқалиш хавфини оширади. Шу боисдан ҳам дафн маросимлари карантин чекловларида белгилаб берилганидек 10-15 киши итирокида амалга оширилади.\nШунингдек, жаноза намозида соғлиғи заиф, ёши катта ва ёш болалар иштирок этмасликлари керак. Ва намозда ҳам ижтимоий масофани сақлаш муҳим.\n– Майит тиббий хавфсизлик чоралари кўрилган ҳолда ювилиши лозим. Яъни ғассол ниқоб ва қўлқопда бўлиши керак. Фойдаланилган бир марталик воситалар ёқилиши, челак ва бошқа шу каби буюмлар эса қатъий дизенфекция қилиниши керак. Агар майит тиббиёт ходимлари томонидан махсус матолар билан ўраб қўйилган бўлса, уларни тиббий хавфсизлик нуқтаи назаридан очиш мумкин эмас. Уни қайта ғусл қилдириш шарт бўлмайди. Жаноза намози узоғи билан 5-7 дақиқа ичида ўқилиши лозим. Агар тиббиёт ходимлари майитни қабристонга олиб боришган бўлса, жаноза ўша ерда адо этилаверади.\nМаъракаларни эса фақат оила даврасида ўтказишлик лозим, - дейди ЎМИ Уламолар кенгаши аъзоси Мирмақсуд Алимов.


Йигит ўз севгилисига бир ярим мингта шиша идиш ёрдамида оила қуриш таклифини билдирди\n11:27 / 27.12.2016\nХитойнинг Шаньси вилоятида истиқомат қилувчи йигит ўз севгилисига турмуш қуриш таклифини ноодатий тарзда билдирди. У кўплаб бўш бутилкалардан катта юрак шаклини яратди. Бу ҳақда UPI агентлиги хабар бермоқда.\nЭркак бунинг учун 1,5 минг бўш бутилкалардан фойдаланди. У ўз танишлари ёрдамида уларни асфальт бўйлаб юрак шаклида жойлаб чиққан. Newsflare сервиси томонидан чоп этилган видеода бундай ғайритабиий ҳолат кўплаб “текин томоша” мухлисларини йиққани тасвирланган.\nЮрак тайёр бўлгач, йигит ўз севгилисини чақириб, унга оила қуриш таклифини билдирди. Қиз рози эканини маълум қилган. Шундан сўнг, томошабинлар бир-бирларини итариб, асфальтдаги бутилкаларни олишга киришиб кетишди.\nбутилка оила қуриш севги\nГерманияда пластик бутилкалардан турли конструкциялар ясалмоқда (фото+видео)


Президент табриги янги марраларга руҳлантиради | Ўзбекистон "Адолат" социал-демократик партияси\n5 Июль, 15:14 • Муносабат, Наманган вилояти, Янгиликлар • 158 марта кўрилди • Комментариев к записи Президент табриги янги марраларга руҳлантиради нет\nЎзбекистон Республикаси Президенти Шавкат Мирзиёевнинг Ўзбекистон ёшларига байрам табриги Наманган вилоятида ҳам қизғин кутиб олинди. Айни кунларда давлатимиз раҳбарининг навқирон авлод вакилларига йўллаган ўзига хос мурожаатномаси кенг муҳокама қилинмоқда ва ўрганилмоқда. Ёшлар иттифоқининг бошланғич ташкилотлотлари, ҳар бир йигит-қиз шу асосда ўзи учун ҳаракат дастури тузиб олмоқда, десак муболаға бўлмайди.\nБайрам табригида бутун халқимизнинг навқирон авлодга муносабати акс этган. Айниқса, давлатимиз раҳбарининг қуйидаги сўзлари ҳамманинг қалбидан жой олиши муқаррар. “Келажагимиз эгалари бўлган ёшларимизнинг қонуний ҳуқуқ ва манфаатларини таъминлаш, уларнинг орзу-интилишлари, қобилият ва салоҳиятини рўёбга чиқариш биз олиб бораётган давлат сиёсатининг энг муҳим ва устувор йўналиши бўлиб, бу йўлда улкан ишларни амалга ошираётганимиз сизларга яхши маълум, албатта. Ўтган бир йилнинг ўзида ёшлар ҳаётига бевосита тааллуқли бўлган 20 дан зиёд қонун, фармон ва қарорлар қабул қилингани ҳам бу фикрни яққол тасдиқлаб турибди.”\nҲа, Ёшлар иттифоқининг ташкил этилганига бир йил тўлди. Лекин мана шу қисқа давр мобайнида у жамиятдаги муҳим ижтимоий тузилмага айланиб улгурди. Мамлакатимизда ёшларга оид давлат сиёсатини амалга ошириш йўлида давлат органлари, нодавлат нотижорат ташкилотлар ва фуқаролик жамиятининг бошқа институтлари билан самарали ҳамкорликни ҳам йўлга қўя олди. Бу эса ёшларда гражданлик позицияси ва фаолликни кучайтиришда, уларни мустақил фикрлайдиган, замонавий билим ва касб-ҳунарларни пухта эгаллаб, халқаро майдонда рақобатга кириша оладиган баркамол инсонлар этиб тарбиялашда яхши самара бермоқда.\nШу ўринда мазкур йўналишда вилоятимизда ҳам қатор ибратли ишлар амалга оширилаётганлигини таъкидламоқчи эдим. Айниқса, ўтган июнь ойи давомида “Ёшлар ойлиги” доирасида шаҳар ва туманларда ўнлаб лойиҳалар, кўрик-танловлар, очиқ мулоқотлар, спорт мусобақалари ва ижтимоий акциялар ўтказилгани кенг жамоатчиликнинг эътиборини тортди. Имконияти чекланган, ижтимоий ҳимояга муҳтож, ишсиз ва уюшмаган ёшлар иштирокида “Очиқ мулоқот”лар, “Ёшлар – Ўзбекистон келажаги” шиори остида меҳнат ярмаркалари, мавсумий иш билан таъминлаш бозорлари шулар жумласидандир. Ёшларни кўпроқ тадбиркорликка жалб этиш мақсадида 13 фоизлик имтиёзли кредитларни ажратиш учун тавсияномалар ҳам берилди.\nБундан ташқари, Ўзбекистон Ёшлар иттифоқи томонидан тузилган ишчи гуруҳлари қатор туманларда навқирон авлод манфаатларини таъминлаш юзасидан очиқ мулоқотлар ўтказдилар. Натижада маҳаллий давлат ҳокимияти ва бошқа мутасадди ташкилотлар назаридан четда қолган анчагина муаммолар аниқланди. Айни вақтда уларнинг ечимини топиш чора-тадбирлари кўрилди. Бу эса ўз навбатида йигит-қизларда Ўзбекистон Ёшлар иттифоқига ишончни мустаҳкамлади, уларда келажакка умид билан қараш ҳис-туйғусини оширди.\nДарвоқе, шу ўринда Ўзбекистон “Адолат” СДП Наманган вилоят Кенгаши “Ёш адолат”чилар қаноти” фаоллари ҳам давлатимиз раҳбари табригидаги хулоса ва вазифаларни чуқур ўрганишга киришганликларини айтиб ўтиш лозим. Улар ўзларининг куч-ғайратларини партиямизнинг жамиятдаги нуфузини янада оширишга қаратишга ҳаракат қилмоқдалар. Сафлар тобора кенгайиб ва мустаҳкамланиб бормоқда. Бу эса олдинда турган янги, юксак марралар муваффақиятли эгалланишидан далолатдир.\nПрезидентимиз табригида биз ёшларга қаратилган жуда кўп даъваткор фикрлар бор. Масалан, мана бу сўзларни олайлик: “Сиз, жондан азиз ўғил-қизларимиздан фақат битта илтимосимиз, битта тилагимиз бор: ота-оналарингиз, устоз-мураббийларингиз, халқимизнинг сизлардан кутаётган орзу-умидларини амалий ишлар билан рўёбга чиқариш йўлида ҳорманг, чарчаманг!\nМен сизларнинг ҳар бирингизга эл-юртимиз фахрланадиган, жонажон Ўзбекистонимизнинг муносиб фарзанди, ҳақиқий инсон бўлиш бахти насиб этишини тилайман”.\nАгар биз ўз ҳаётимиз ва фаолиятимизни шу йўсинда йўлга қўя олсак, барча эзгу мақсадларга етишимизга шак-шубҳа йўқ.\nНаманган вилоят кенгаши раисиснинг ўринбосари,\nПрезидент табриги янги марраларга руҳлантиради was last modified: Июль 5th, 2018 by matbuot\n« Партия ташаббусидан болажонлар мамнун Лойиҳа доирасида мурожаатлар ўрганилмоқда »


hidoyat.uz – “Мовароуннаҳр” нашриётининг сайти - Исроф эмас, инсоф қилайлик\nИсроф эмас, инсоф қилайлик\nАллоҳ таоло мўминларни сифатлаб, бундай марҳамат қилган: «Улар эҳсон қилганларида исроф ҳам, хасислик ҳам қилмаслар, (тутган йўллари) бунинг ўртасида – мўътадилдир» (Фурқон, 67).\nИсроф чегарадан чиқиш, ортиқча ва меъёрдан кўп харажат қилиш демакдир. Пайғамбаримиз (соллаллоҳу алайҳи ва саллам): “Тежамкор одам камбағал бўлмайди” деганлар (Имом Аҳмад ривояти).\nАллоҳ таоло бизга ҳаёт, соғлиқ, оила, мол-мулк каби неъматлар инъом этган. Биз улардан қандай фойдаланганимиз, қаерга сарф қилганимиз ҳақида охиратда сўраламиз. Қуръони каримда бундай марҳамат қилинади: «Сўнгра ана ўша Кунда, албатта, (сизларга ато этилган барча) неъматлар тўғрисида сўроқ қилинурсизлар!» (Такосур, 8).\nМуқаддас динимиз барқарор ҳаёт кечириш учун тежамкор бўлиш ва исрофдан сақланишга буюради. Бунга амал қилган ота-боболаримиз ҳар бир неъматни эъзозлашган, уни исроф қилишмаган, уволидан қўрқишган. Аммо сўнгги пайтларда баъзилар тўй-маърака маросимларида кимўзарли қилишга, ўзини кўз-кўзлашга ва исрофгарчиликка ўтиб кетяпти. Асли амалларни бажаришда ҳаддан ошиб, савоб эмас, гуноҳ орттириб олишяпти.\nТабиий газни, сувни ҳам исроф қиламиз. Баъзи хонадонларда газ пиликлари беҳуда ёниб туради, ичимлик суви жўмрак носозлиги ё эътиборсизлик боис муттасил оқиб туради. Тузатишга шошилишмайди, чунки жўмракни тузатишга пул кетади. Ана шу арзимас харажатдан қочиб, ҳар томчиси бебаҳо неъмат бўлган сувни увол қилишади, кимларнидир насибасини қирқишади.\nБаъзилар кўп ҳолда исрофдан сақланиш учун эмас, балки ҳисоблагич кўп ёзиб юбормасин деб, газ ва сувларни тежашга ҳаракат қилишади. Мусулмон одам бундай дунёқарашдан воз кечиши керак. Динимиз «...Исрофгарчиликка мутлақо йўл қўйманг!» (Исро, 26) деб буюргани учун исрофдан қайтсак, ҳам мақсадга эришамиз, ҳам савоб оламиз. Бу икки карра ютуқ бўлади.\nАйниқса, вақтни беҳуда ўтказиш исрофнинг энг каттаси ва ачинарлиси эканини ҳам эсдан чиқармайлик. Шуни ёдда тутайлик, ким қайси неъматни беҳуда совурса, кун келиб, уволи тутгай! Огоҳ бўлайлик.


"5 йил олдин Абиджанда тамаки сотаётгандим. Ҳозир эса "Манчестер Юнайтед"даман" / CHAMPIONAT.asia\n12:20"Челси" Аллегрини таклиф қилмоқчи эмас 1 12:09Азизжон Ғаниев: "Суперкубокдаги ғалабани ота-онамга бағишлайман" 5 11:40Азизжон Ғаниев ва "Шабаб Ал Аҳли" - БАА Суперкубоги соҳиби! 9 11:36"Атлетико" Суареснинг маошини кўтаради 4 11:26Эшитдик-да! "Навбаҳор" ярим ҳимоячиси "Локомотив"га ўтмоқда 15 11:12Карикатура: "Барса"дан ҳайдалган Суарес "Атлетико"да бахтли 2 11:00Варан "Реал"дан кетмоқчи 12 10:56МЮ дарвозабони АПЛнинг бошқа клубига ўтиши мумкин 2 10:33Карикатура: "Ливерпуль" АПЛда 438 дақиқадан бери гол уролмаяпти 13 10:15Мбаппе фаолиятини Ла Лига ёки АПЛда давом эттиришни хоҳламоқда 11 09:58Холанд жамоасининг мағлубияти ҳақида: “Шунчалик жаҳлим чиқдики...” 4 09:38Мбаппе ПСЖ билан шартномаси ҳақида гапирди 4 09:2425 йил ичида илк бор... 3 08:56 “Ливерпул”га барқарорлик етишмаяпти 4 08:49Olamsport: Маҳмуд UFC'да Ўзбекистон байроғи билан, Конор ва Порьенинг гонорари ва бошқа хабарлар 0\n"5 йил олдин Абиджанда тамаки сотаётгандим. Ҳозир эса "Манчестер Юнайтед"даман"\n21 мар 2020 14:46\nТеглар : интервью Манчестер Юнайтед Эрик Байи\n2010 йилда Буркина-Фасога учганман. Бу менинг ҳаётимдаги энг қўрқинчли давр эди.\n3 йил олдин, 13 ёшимда футболчи бўлиш мақсадида мактабни ташлаганман. Агарда Сиз Абиджандаги кичик бир уйда ўтириб, тўкин ҳаёт, иссиқ тўшак, дастурхондаги нозу-неъматларни орзу қилсангиз, олдингизда фақатгина бир йўл бўлади: таълим олиш, кучли кадр бўлиш ва яхши пул топиш. Мен эса бошқа йўлни танладим, отам эса бунга қаршилик қилгандилар.\nЭнди эса мени Буркина-Фасодаги турнирга таклиф қилишди, у ерга Европадан скаутлар ҳам келишади. Бу профессионалликка эришиш учун менга берилган имконият эди. Ҳаётимни биргина йўл учун тикдим, энди барчаси шунга боғлиқ. Акс ҳолда, мен тамом бўламан...\nСамолётга ўтирган пайтим, юрагимдаги қўрқув алангалаб кетди. Ахир мени футбол билан боғлаб турадиган ҳеч нима йўқ.\nМени турнирга таклиф қилишганида, отамдан қандай қилиб у ерга боришни сўрагандим. У ерга самолётда боришимизни билиб, қаттиқ қўрқиб кетдим. Буркина-Фасо давлати Кот-Д'Ивуарнинг ёнида экан, лекин қандайдир доно-аҳмоқ биз ўша металл цилиндрда ҳавога кўтарилиб, тирик қайтишимизга умид қилди. Юрак қўрқувга тушди.\nҲали бирор марта самолётда учмагандим\nБортга кўтарилганимда, асабийлаша бошладим. Самолёт ходими келиб, хавфсизлик камарини тақиб кетди. У буни қандай қилди? Бу ерда битта ҳам тугма йўқ-ку!\nАтрофимдаги одамлар ўз жойларини қидириш билан овора эдилар. Кейин эса самолёт ўзидан овоз чиқара бошлади. Хммм, бу табиий ҳолатми? Двигателлар шундай ишладики, ҳозир шундай космосга учиб кетадигандекмиз. Ёнимдаги йигитга қарадим, у ҳам турнирга кетаётган ва менга ўхшаб, илк марта самолётга ўтирган экан. У мендан ҳам кўпроқ қўрқаётганди, билмайман нимага... У ойнанинг ёнида ўтирганди.\nСамолёт ўз йўлига тушиб олди. Биз иккимиз бир-биримизга қараган ҳолда ички қўрқинчимизни яширишга ҳаракат қилаётгандик. Ўриндиқни кўтардим ва иккимиз ҳам ёлғиз қолгандек бўлдик. Ўзимга ўзим: "Мен ҳаракат қилмаяпман, мен ҳаракат қилмаяпман", деб минғирлардим.\nУчишни бошладик. Қандайдир сабабларга кўра, қўрқув ҳисси йўқолиб кетди. Ўгирилиб ойнага қарадим ва Абиджаннинг юқоридан кўринишини илк бора томоша қилдим. Мен сигарет ва газеталар сотиб юрган ўзимизнинг кўчаларни кўзим билан изладим. Бироқ ойнадан отам билан хайрлашган аэропортнигина яхши кўра олдим холос.\nЎша паллада ўғли футболни деб узоқ ўлкага кетаётган отанинг ичидан нима ўтганини ҳис қилмабман. Шунингдек, ўзим ҳам ўғил сифатида нималарни ҳис қилганимни эслай олмайман.\nБу барчасини ўзгартириши керак эди.\nБуни нима учун айтиб беряпман? Биласиз, айрим вақтни мен жароҳат билан ўтказяпман. Апрель ойида жароҳат олганимдан буён майдонга тушганимча йўқ. Бу жуда оғир бўлди. Қўлтиқтаёқда юришнинг ўзи бир машаққат. Ҳаётимда бирор марта бундай операция қилишмаган мени. Чин дилдан меҳнат қила олмайсиз ва танангиз исталган пайтда сизга панд бериб қўйиши мумкинлигини ўйлаш жуда оғир.\nМен бунга доимо тайёр бўлганман. Жароҳатлар - одам ҳаётининг бир қисми. Футболчининг ҳаётида эса бу қора соя, оддий одамлар ҳаётида бу кам учрайди, бизда эса кўп. Футболчи сифатида ўша жароҳат менга жуда оғир ботди. Болалигим жароҳат олган пайтимдан қийин ўтган. Бу жароҳат эса бу ергача етиб келишимгача бўлган даврни эслатди.\nМана энди менинг ҳаёлларим Буркина-Фасога учишимни эслатяпти.\nСиз менинг "сохта" ҳаётимдаги барча воқеликларни биласиз.\nЭнди эса мен сизга ҳақиқий, реал ҳаётимдаги воқеликларни айтиб бераман.\nҲозиргача ҳам ўша самолётга етиб боришимни мўъжизага тенглаштираман. Мен турнирга таклиф қилинган ўз давлатимдаги кам сонли футболчилардан бири эдим ва бу менга футболчилик фаолиятимни давом эттиришим учун туртки бўлиши керак эди.\n9 ёшимда мактабга борардим ва бошқа болалар каби кўчада футбол ўйнардим. Шунингдек, онам Апполинга уйда ҳам ёрдам берардим. Ҳар доим шундай бўлганман. Ўзимдаги кучни уйга сарфлашга, уйнинг фойдасига ишлатишга ҳаракат қилардим. Мен, онам ва акам Тьерри билан биргаликда Бингервиль номли қишлоқчада яшардик. Отам Дезайр ва опам Анна биргаликда Абиджанга иш қидиргани кетишганди.\nОтам иш топганида биз Абиджанга кўчиб ўтдик. У ерда бахтли эдик. Бироқ ич-ичимдан мактабга боришни истамасдим. Ўртоқларим билан футбол ўйнаганимда, бундан-да кўпроғига қодирлигимни сезардим. Профессионал бўлгим келарди. Европага кетгим келарди.\nБироқ Кот-Д'Ивуарда бунинг имконияти жуда паст эди, қолаверса, ҳамма оталар ҳам болалари мактабни ташлашини исташмасди. Менинг отам эса футболни доим мактабдан кейинги ўринга қўяр, фақатгина ўқиб келиб, кейинчалик футбол ўйнашим мумкин эди.\nОтам мактабнинг бошланғич синфларида ўқитувчи эди.\nХарактерли инсон. Жуда тартибли. Жиддий. Эски мактабнинг намунавий инсони эди. Мен энг яхшиси бўлишимни истарди, кичкиналигимда у мендан меҳнаткашликни ва тартиблиликни талаб қиларди. Уйга қайтганимда эса доимо қандайдир талабларни бажаришим керак эди. Бу асосан тозалаш ишлари эди.\n- Эй, Эрик, коридорларнинг полини ювишда онангга ёрдамлаш.\n- Эй, Эрик, мебелни тозалаб қўйдингми?\n- Эй, Эрик, чангларни арт!\nУ ҳар куни уйга иш билан келарди, ўзини диванга ташлаб, телевизорни ёқиб, янгиликларни томоша қиларди. Уйда ўзининг шахсий дивани бор эди ва унга бошқаларнинг ўтириши тақиқланганди! Кот-Д'Ивуардаги ноодатий ота. Мебелдаги жой 2 кишига бемалол етарди, бироқ мебель фақатгина уники эди.\nДадам ишдан кеч қайтганида эса одатда ўртоқлари билан бирга ўтирган бўларди. Улар куни билан барча жойни айланишар ва қуёш ботганда иш тугарди. Округдаги барча ишчилар ўзларининг иши билан шуғулланишарди. Қизлар турли хил ўйинларни ўйнаб ўтиришарди, болаларни тўпни тепишарди, аёллар дугоналари билан ҳангомалашиб, оталар одатда шашка ўйнашарди.\n13 ёшимда эса кутилмаган ҳолат рўй берди. Отам истасам футболчи бўлишимни айтди. Оиламизда тўртинчи фарзанд Артур дунёга келишга яқин вақт эди ўшанда. Отам барчамизга пул етказа олмаслигини айтишни истамади. Мактаб пулли эди, шу боисдан отам футболчи бўлишимни истасам, бунга ҳаракат қилишим кераклигини маълум қилди.\nБундан миннатдор бўлдим ва бу имкониятдан фойдаланишим керак эди. Ўшанда Европага келиб қолишимни билмагандим ҳам! Шунчаки профессионал футболчи бўлишни орзу қилардим.\nШунингдек, оиламга ёрдам беришни истардим.\nМашғулот марказидан ҳаммасини бошладим. Эрталаб 9да машғулот қилардим ва овқатланиб, дам олиш учун яна уйга қайтардим. Кун ярмида уйдан чиқиш қийин эди, ҳаво иссиқлигидан кўчада юриш амримаҳол бўларди, онамга эса бу ҳақида индамасдим. Орадан вақт ўтиб, кўчада олиб-сотарлик қиладиган дўстларимга қўшилдим. Уйимизда доимо овқат бўларди, бироқ мен ўшанда уйдан ҳеч нима олмасдан, ота-онамга қаттиқ ёрдам беришни, ўғирланган телефон ва сигаретларни қора бозорда сотишга ҳаракат қилардим.\nОрадан кунлар ўтиб, уйга қайтдим ва диванда ўтирган отамни кўрдим.\n- Эй, Эрик, ошхонадаги онангга ёрдамлаш.\nЎшанда отам менинг ҳаётимга унчалик эътибор бермасди. У Кот-Д'Ивуар термаси ва Дидье Дрогба ўйнаётган "Челси"нинг ўйинларини кўп томоша қилар, бироқ менинг ўйинларимга умуман келмасди.\n14 ёшимда бизнинг жамоа турнир финалига чиқди. Ўйинни томоша қилгани кўплаб одамлар келди. Яхши ўйнаганимдан одамлар мени мақташаётганди. Дўстларимдан бири: "Ўйинингни кўргани отанг келганди. Ўйин тугаши билан у кетди", - деди.\nЎша кун кечаси уйга келдим ва дивандаги отам мени ёнига чақирди: "Ўтир", - деди у.\n"Бугунги ўйинингни кўрдим".\nШунчаки унга қарадим.\nЎша кун мен мақтов эшитмадим. У менга бирор марта яхши ўйнадинг деб айтмаган, тушуняпсизми? Буни билардим. Бироқ шу кундан кейин отамнинг менга бўлган эътибори ўзгарди.\nОрадан 2 йил ўтиб, энг яхши футболчилар ўйнаши керак бўлган Кот-Д'Ивуар билан Буркина-Фасодаги турнирда қатнашдик. Мени танлаб олишди, шукурки, самолёт ҳам ерга қўниб олди. Борган кунимиз биз қачон қайтишимизни сўрадим. Энди қайтиш учун ҳам учиш кераклиги мени қўрқитарди.\nБунга кўп нарсалар тикилганини билардим. Ушбу турнирга Вильярреал, Торино, Эспаньол ва Франциянинг бир қатор клубларидан скаутлар келишини айтишди.\nТурнирни яхши ўтказганимни ҳис қилардим. 4 кунлик ўйинлардан кейин барчамиз уйимизга қайтдик ва ташкилотчилар турнирнинг хулосаларини маълум қилишди. Улар бизга қизиқишлар бўлса мураббийларга қўнғироқ қилишларини маълум қилишди. Мураббийимга кимдир қўнғироқ қилишига умид боғлаб, самолётга ўтириб, Абиджанга қайтдим.\nОрадан бир неча ҳафта ўтди.\nЎша вақт давомида отам барча ўйинларимни томоша қилиб борди. Районимиздаги барча инсонлар менинг Буркина-Фасодаги турнирга борганимни эшитганди. Ўйлашимча, отам ҳам ўғлининг нималаргадир эришишини тахмин қилган.\nБир куни опам билан биргаликда дўкондан уйга қайтаётгандик. Уйга борсам, онам одатдагидек тушлик тайёрлаш билан банд эдилар. Меҳмонхонадан акам югуриб чиқди. Қизиқ... Унинг отамга қарашидан, хонани тозалаш керакка ўхшайдигандек кўринди. У ҳеч нима демади ва кулиб турди.\nХонамга кириб кетдим ва кийимимни алмаштирдим. Қайтиб чиққанимда эса отам қўли билан ёнини кўрсатиб, мени овқатга таклиф қилди.\nЎша диванда ўтирибман, тасаввур қиляпсизми?!\nЎтирдим. Мен ўтирган жой деярли янги эди. Отам эса доимо бир жойда ўтирар ва бу жой бир неча йиллардан буён янгиликлар ва "Челси"нинг ўйинлари сабаб чўкиб қолганди. Ошхонадан чиққан онам ёнимизга ўтирдилар. Акам эса полда. Бу худди оилавий йиғилишига ўхшарди.\n"Барчаси жойида", - деди отам. Одатда у бошқачароқ гапирарди, бугун эса қўлида болғаси бор судьяга ўхшарди.\n"Ҳозиргина мураббийинг уйимизда бўлди", - дея давом этар экан "яқиндагина кетди, бироқ биз билан ўтириб овқатланди. У бизга янгиликларни айтгани келди".\n- Қандай янгилик?\n- Унга қандайдир клубдан қўнғироқ қилишибди...\nАсабийлаша бошладим: "Қандай клуб?!"\nОнам кулиб қўйди.\n- Қандай клуб?! Айтинг-да энди!\nДивандан туриб, онамни қучоқладим. Отам билан ҳам. Уларнинг кўзидаги ёш юзимга тушди. Бунга ишона олмаяпман.\nҲаётимдаги энг бахтли кун. Профессионал футбол учун мендаги йўл бошқача бўлган. Испанияга! Ўша кун ухлай олмадим, бунинг иложиси йўқ эди. Отам бу янгилик уйда сақланишини ва кўчага чиқиб кетмаслиги кераклигини тайинлади. Чунки бу районимизда тез тарқалар ва барча жойда байрам бўларди. Аммо у ёқда менга қанчадир синов муддати берилишини билардим. Ўшанда ҳам бунга ишона олмаётгандим.\nКейинчалик менинг кетишим амалга ошмай қолиши мумкин эди.\nОрадан вақт ўтиб, Кот-Д'Ивуарда уруш бошланди.\nСўнгги 10 йил ичида илк марта бунга йиғинлар бошланди. Қисқа қилиб айтганда, икки сиёсатчи ўзининг ғояларида ким ғалабага эришганини тушунмай, мунозарага борганди. Абиджандаги аэропорт ёпилган ва бу менинг Испанияга учишимда, "Эспаньол" билан шуғулланишимга халақит қиларди.\nНаҳотки! Бир умрлик орзуларим энди саробга айланадими? Умидлар пучга чиқадими?\nНима қилишни билмасдим.\nТушунчам ҳам йўқ эди, менда яна бир имконият бўладими?! Лекин бу ҳақида ўйлаш учун вақт кам эди. Молиявий инқироз сабабли егуликлар сотиб олиш ҳам қийинлашди. Кўчага чиққанимда бир челак сув топишим ҳам амри маҳол бўлиб қолганди. Ота-онам, опам, акам - барчамиз қўрқаётгандик. Бошқа одамлар ҳам биздан кам қўрқмасди.\nУруш бир неча ой давом этди. Уруш тугаганидан кейин "Эспаньол" мени ўзига чорлаётганини эшитдим. Улар мени унутмаган экан.\nБуркина-Фасода мени кўришганидан 9 ой ўтиб, янги чорловлар сари Испания томон йўл олдим.\nЖуда ҳам миннатдор эдим. Эспаньолдагилар мени фақатгина видеодаги ўйинларимни кўришган ва ўзимни кўришмаганди. "Нима қиламиз уни. Шунча вақт ўтди. Африкада иқтидорлар жуда кўп. Бошқасини чақирайлик", - дейишлари мумкин эди улар.\nСинов муддати борлигини билардим. Бошида улар менга шартнома таклиф қилишмади. Агарда бу амалга ошмаса, Буркина-Фасодаги турнирда кўрсатган ўйинимнинг ҳеч қандай аҳамияти қолмасди.\nЕвропага кетадиган куним бутун оилам мени кузатгани аэропортга чиққанди. Шу сабабдан ўзимни ёмон ҳис қилардим, уйимдан бунчалик узоқда бўлмагандим. Бу қўшни давлат эмаски, тезда етиб олсанг. Мен минглаб километр узоқда бир ўзимман. Оила билан яшаган одам учун жуда қийин бўлади. Аэропортда барчамиз йиғлагандик.\nЎшанда ўтган 3 ой мен учун 3 йилдек бўлди.\nОнам мени кўпроқ хавотирга соларди. У мени ҳали ҳам ёш бола деб ҳисобларди. Бироқ бу сафар у телевизор орқали Европада совуқлигини кўриб, мени совқотяпти деб ўйларди.\nАбиджандаги аэропортда эса курткада эдим. Жуда кулгили...\nУчиш ҳам ажабланарли бўлди. Бу Африканинг самолёти эмасди. "Air France", Париж, бизнес-класс. Шокда эдим. - Бу ерга ўтир, - деди қандайдир одам менга қараб. Креслоим ёнида телевизор турарди. Самолётдаги ниманидир бузиб қўймаслик мақсадида, унинг тугмаларига тегмадим. Шунчаки ухлаб кетдим.\nПарижга қўнганимда Барселонага кейинги рейс қачонлигини билишим керак эди. Ўзим билан фақатгина рюкзак олволгандим. Чунки юклар бўлимига бориб, юкни кутишни истамасдим. Мақсадим - қўниш, ўз самолётимни топиб, тезда учиб кетиш!\nМен ўз самолётимни тезда топдим. Қаерга қарасам ҳам чирой ёниқ турарди. Машиналар. Шовқин. Кўчада ҳеч ким бир-бири билан кўришмасди. Бироқ совуқ! Декабрь ойи эди, Кот-Д'Ивуар эса доимо иссиқ... Онам доимгидек ҳақ бўлиб чиқди.\nБунга тезроқ кўникишим кераклигини билардим. Шукурки, бир ой ўтиб, клубдагилар мени олиб қолишларини айтишди.\nИккинчи ойдаёқ "Эспаньол" билан шартнома имзоладим.\nУддаладим. Мен энди профессионал футболчиман!\nКот-Д'Ивуарга қайтганимда, барча хурсанд эди. Оилам билан буни нишонладик. Отам ҳам хурсандлигидан осмонларда учарди. У ошхонага кирди-да, товуқ пиширишни бошлади! Кейинчалик Испанияга қайтдим ва "Эспаньол"нинг ёшлар жамоасига бориб қўшилдим.\nИлк маошимни оиламга жўнатдим.\nЎшандан кейин барчаси тезлашиб кетди. "Эспаньол"га 2011 йилда ўтган бўлсам, 3 йил ўтиб, асосий таркиб жамоасида дебют қилдим. 18 ой давомида "Вильярреал"да ўйнадим, кейин эса "Манчестер Юнайтед"га ўтдим. Тасаввур қилинг, 5 йил олдин мен Абиджан кўчаларида ўғирланган сигаретлар сотиб юрардим. Энди эса дунёнинг катта клуби учун ўйнаяпман.\nМенинг ҳаётим бошдан оёқ ғалати бўлган. Одамлар менинг юлдузлик ва машҳурлигимни кўришади. Инстаграмда 2 млнга яқин обуначим бор. Мен ўз ватанимда машҳурман.\nБу эса сохта, қалбаки ҳаёт.\nАгарда шундай типдаги футболчи бўлсанг, бундан қоча олмайсан. "Манчестер Юнайтед" ҳақида гапирмаяпман, уларнинг атрофидаги одамлар ҳақида умумий сўзлаяпман. Одамлар ўзига ёққан нарсаларни гапиради, кейинчалик ортдан танқид қилади. Одамлар сизни Абиджандаги сигарет сотувчиси каби эмас, "Юнайтед"нинг футболчиси сифатида кўради.\nБу менга ёқмайди. Ҳа, "Манчестер Юнайтед"да ўйняпман, аммо мени Эрик дейишларини яхши кўраман. Бу Эрик Байи - "Манчестер Юнайтед" футболчиси! Сохталик!\nШундай ҳаётим борлигидан мамнунман. Бу ергача етиб келиш учун кўп нарсалардан воз кечганман. Менинг ўйинларимни стадиондан кўришлари учун оиламни Европага олиб кела олганимдан фахрланаман.\nАммо камтар бўлиб қолишни, оддийликни яхши кўраман. Онам бунга доимо ўргатганлар. Бир кун келиб, тана қарийди, сизга бўйсунмайди ва нафақага чиқишингиз керак бўлиб қолади. Ўшанда нима қиласиз? Сизда нима қолади?\nАна ўшанда ҳақиқий, чинакам ҳаёт бошланади. Ҳозир эса шунчаки ишимни қиляпман. Бу ҳам ёмон эмас.\nМанчестер бўйлаб рафиқам Венесса ва ўғлим Йоан билан сайр қилиш...\nХуан (Мата) ва Поль (Погба)ни уйга кечки овқатга таклиф қилиш...\nКот-Д'Ивуарга қайтиб, дўстларим, қариндошларим, кўчаларда тўп тепиб юрган болаларни, бир-бири билан гаплашиб ўтирган аёллар, шахмат ўйнаётган оталарни кўриш...\nАсосийси - оила...\nОила эса сени ташлаб қўймайди...\nЭрик Байи, 2019 йил 26 декабрь\nАзизжон Ғаниев: "Суперкубокдаги ғалабани ота-онамга бағишлайман" 5


Қадр кечасини утказиш тартиби / Qadr kechasini o'tkazish tartibi - 20 Мая 2020 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nDushanba, 01.06.2020, 03:09\nГлавная » 2020 » May » 20 » Қадр кечасини утказиш тартиби / Qadr kechasini o'tkazish tartibi\nҚадр кечасини утказиш тартиби / Qadr kechasini o'tkazish tartibi\nБисмиллаҳир Роҳмани Роҳийм!\nАллоҳ таолога ҳамду санолар, ҳабибимиз Расулуллоҳ соллаллоҳу алайҳи васаллам ва уларнинг аҳли оилалари, саҳобаи киромларга саловату дуолар бўлсин!\nМуборак Рамазон ойида шундай кеча борки, у Қуръони Каримда "Минг ойдан афзал” дея таърифланади.\nПайғамбаримиз соллаллоҳу алайҳи васаллам Рамазоннинг бошқа кунларидан кўра сўнгги ўн кечаю кундузда тоат-ибодатга қаттиқ киришганлар.\nМўминлар онаси Оиша розияллоҳу анҳо Пайғамбаримиз соллаллоҳу алайҳи васалламдан Қадр кечасини Рамазоннинг сўнгги ўн кунлиги ичидаги тоқ сонли кунлардан излаш ҳақида ҳадис ривоят қилганлар.\nРасулуллоҳ соллаллоҳу алайҳи васаллам: "Ким Қадр кечасининг фазилатига ишонган ҳолда ва савобини фақат Аллоҳдан истаб тоат-ибодат билан ўтказса, олдинги гуноҳлари кечирилади” дея марҳамат қиладилар.\n(Абу Ҳурайра розияллоҳу анҳодан ривоят қилинади. Бухорий, Муслим)\nБу муборак кечани муносиб тарзда, Аллоҳ рози бўладиган солиҳ амаллар билан ўтказиш учун айрим тавсияларимизни сиз билан бўлишишни лозим кўрдик.\n1. Аллоҳ учун дунё ишларидан ором оламиз.\nҲаётда кўп нарсалар учун вақт топамиз, нега энди Аллоҳ ва унинг розилиги учун вақт топмаслигимиз, қувват йиғмаслигимиз керак? Қадр кечасидан бир неча кун олдин ўзингизга дам беринг. Саҳарлик ва ифторликда ҳазми енгил, аммо қувватли егуликлардан истеъмол қилинг. Ишхонангиздан бир неча кунга ўз ҳисобингиздан таътил олсангиз ҳам яхши бўлади. Уй-рўзғор ишларидан ҳам бироз дам олинг. Қадр кечаси ибодатларда тетик туриш учун қувват йиғинг.\n2. Қадр кечаси махсус дуони ўқишни унутманг.\nОиша розияллоҳу анҳодан шундай ривоят қилинади: «Эй Расулуллоҳ, Қадр кечасида қандай дуо қилинади?» Расулуллоҳ соллаллоҳу алайҳи васаллам шундай марҳамат қилдилар: «Аллоҳим, Сен гуноҳларни кечиргувчисан, гуноҳларни кечиришни севасан! Менинг гуноҳларимни афв этгин!»\n(Аҳмад, Ибн Можа ва Термизий ривоят қилган)\nДуонинг ўқилиши: Аллоҳумма иннака афуввун каримун туҳиббул афва афъфу аннии.\n3. Қуръон ўқинг\nОятларнинг маъноларига диққат қилиб Қуръон ўқинг. Агар бугунгача Қуръон ўқишни ўрганишга ҳаракат қилган бўлсангиз, Қадр кечаси амалиёт учун қулай пайт. Оятлар мазмун-моҳиятини ўрганиб, ҳаётингизга татбиқ қилишни ният қилинг.\n4. Гуноҳлардан буткул тийилинг!\nАстойдил тавба қилинг. Шунчаки, тилда эмас, чин кўнгилдан пушаймон бўлиб, гуноҳлардан тийилишни ният қилинг. Ёд олганингиз қисқа суралар билан эмас, узун суралар билан файзли-хушуъли намоз ўқишга ҳаракат қилинг.\n5. Истакларингиз учун дуо қилинг.\nАллоҳ таолодан нималарни исташингизни аниқлаб олинг. Дунё ва охиратингиз учун нимаики истасангиз, катта-кичик демай, истакларингизни жамланг. Роббимиз бандаларининг дуо билан Ундан ҳар неки эҳтиёжи бўлса сўрашини севади. Ниятларингиз рўёбини истаб Аллоҳга дуолар қилинг.\n6. Ўзингизни тафтиш қилинг.\nСиздан сиз ҳақингизда сўралиши керак бўлган ҳеч ким сўрай олмаган саволларни ўзингиздан сўранг. Қаердан келиб, қаерга кетаётганингизни тафтиш қилинг. Бу тафтиш шу кунгача қилган яхшиликларингиз учун ўзингиздан мамнунлик ва ёмонликларингиз учун пушаймонлик ҳис эттирсин.\n7. Узун ва ихлосли дуолар қилинг.\nҚадр кечасининг энг афзал онларидан бири туннинг охирги қисмидир. Саҳарликдан бир-бир ярим соат олдин чиройли таҳорат олинг ва ҳалол бўлган ҳар истагингизни Аллоҳ таолодан сўраб дуолар қилинг. Ихлос ва самимият билан суннатдаги дуолар ва ўз истакларингизни истаганингизча сўранг.\n8. Оилангиз билан ифторлик қилинг\nҚадр кечасида имкон қадар аҳли оилангиз билан, ўз хонадонингизда ифторлик қилганингиз маъқул.\n9. Расулуллоҳ соллаллоҳу алайҳи васаллам ҳаётларидан ибратли ҳикоя ўқинг.\nҲабибимиз Муҳаммад соллаллоҳу алайҳи васаллам ҳаётларига оид қиссалардан бирини ўқинг, ул Зотга бўлган муҳаббатингизни орттиринг.\n10. Келаси Рамазонгача қиладиган ишларингизни ният қилинг\nҚолаверса, ҳозирги карантин қоидалари давом этиб турган вақтда бир жойга жамоат бўлиб йиғилиш ўз жонини таҳликага қўйишдир. Шунинг учун ҳар биримиз уйимизда қолиб, оила даврасида ибодат қилайлик ва Қадр кечасини имкон қадар файзли ўтказайлик.\nАллоҳ таоло бу кечадаги дуо ва ибодатларимизнинг баракотидан тез кунларда юртимизни ҳар хил касалликлардан халос қилиб, турли бало-офатлардан Ўз ҳифзу ҳимоясида сақласин! Юртимиз тинчлиги ва осмонимиз мусаффалиги доимий бўлсин! Омин!\nКатегория: HIDOYAT SARI / DINIY MALUMOTLAR / ISLOMIY MALUMOTLAR / MARUZALAR | Просмотров: 19 | | Теги: #xabarlar, #news, #ahborot, #newsuz, #uznews, #новости, #habarlar, #Yangiliklar, #Yangilik | Рейтинг: 0.0/0


Қарға қарғанинг кўзини чўқийдими? Мансабдор қудаси амалдорни жавобгарликка торта оладими? | Qalampir.uz\nҚарға қарғанинг кўзини чўқийдими? Мансабдор қудаси амалдорни жавобгарликка торта оладими?\nЖамият\t04 Август 17:05 11637\nЎзбекистонда мансабдорлар орасида қариндошлик алоқаларини ўрнатиб, қуда-анда бўлаётганлари кўплаб топилади. Бундай вазиятда қариндошлик муносабатлари сабаб манфаатлар тўқнашуви юзага келиши ҳам эҳтимолдан ҳоли эмас. Хўш, уруғ-аймоқчилик сабаб манфаатлар тўқнашуви юзагак елса, Коррупцияга қарши курашиш агентлиги қандай чора кўради? Ушбу саволга QALAMPIR.UZ агентлик раҳбари Aкмал Бурҳоновдан жавоб олди.\n“Манфаатлар тўқнашуви, таниш-билишчилик бошқа давлатлар билан солиштирганда Ўзбекистонда юқори даражада туради. Ҳозиргача коррупцион жиноятларнинг кўпчилиги айнан уруғ-аймоқчилик, манфаатлар тўқнашуви ортидан келиб чиқяпти. Халқаро экспертлар, жамоатчилик ва ОAВ ҳам айнан шу мавзу ҳақида кўп гапиришяпти. Бу масала охир-оқибат давлат раҳбаригача етиб борди. Президент фармон ва қарорларни ишлаб чиқишда манфаатлар тўқнашувига эътибор бериш кераклиги тўғрисида топшириқ ҳам берган”, дейди Aкмал Бурҳонов.\nТаъкидланишича, бугунги кунда жуда кўп шундай ҳолатларга дуч келинган, аммо ҳеч қаерда манфаатлар тўқнашувига дуч келинганда қандай чора кўриш кераклиги белгиланмаган.\n“Бугунгача жуда кўп шундай ҳолатларга дуч келамиз. Баъзан манфаатлар тўқнашувига йўл қўйилганини кўрсак ҳам жавобгарлик йўқлиги ишимизни қийинлаштиради. Депутатлар ҳам бу мавзуда бот-бот такрорлаяпти. Амалга оширилаётган ғайриоддий ишларнинг таг замирида манфаатлар тўқнашуви бўлганига гувоҳ бўламиз-у лекин бунга қарши қандай чора кўришни билмаймиз”, дейди Коррупцияга қарши курашиш агентлиги раҳбари.\nМаълум бўлишича, манфаатлар тўқнашувини тартибга солиш бўйича алоҳида қонун ишлаб чиқилмоқда. Қонунда ишга қабул қилишдан тортиб, харидлар, у ёки бу хатти-ҳаракатлар оқибатида манфаатлар тўқнашувига йўл қўйилишигача бўлган ҳолатлар эътиборга олинган. Шунингдек, янги қонунга мансабдорлар фаолияти доирасида манфаатлар озгина тўқнашадиган бўлса нафақат жавобгарлик балки давлат идорасида ишлашидан маҳрум этилишигача нормалар киритилган.\nМаълумот ўрнида, Ўзбекистон Республикаси Президентининг жорий йил 6 июлда қабул қилган ПФ-6257-сонли "Коррупцияга қарши муросасиз муносабатда бўлиш муҳитини яратиш, давлат ва жамият бошқарувида коррупциявий омилларни кескин камайтириш ва бунда жамоатчилик иштирокини кенгайтириш чора-тадбирлари тўғрисида"ги фармонида 2022 йил 1 январдан бошлаб, давлат хизматчилари, давлат улуши 50 фоиздан юқори бўлган ташкилотлар, давлат корхоналари ва муассасалари раҳбарлари, ўринбосарлари, уларнинг турмуш ўртоғи ва вояга етмаган фарзандларининг даромадлари ва мол-мулкини мажбурий декларация қилиш тизими жорий этилиши белгиланган.\n13 Сентябрь 15:24 39372\n14 Сентябрь 20:19 34720\n14 Сентябрь 10:58 30791\n13 Сентябрь 15:27 26541\n13 Сентябрь 08:29 25069


НАТО амалиётида оддий фуқаролар нобуд бўлди\n18 октябр 2021, Тошкент вақти: 08:44\nНАТО қўмондонлиги Афғонистон шарқида олиб борилган амалиётлар чоғида тинч аҳоли вакилларидан олти киши нобуд бўлгани, бир неча шахс жароҳат олганини эътироф этди.\nХабарларга кўра, ушбу воқеа пайшанба куни Пактика вилоятининг Жани Ҳел туманида рўй берган. НАТОнинг билдиришича, ҳарбийлар томонидан отилган ракета нишондан ўтиб кетган ва тинч аҳоли бўлган ҳудудга қулаган. Бундан бир кун аввал эса Ғазни вилоятида НАТО учқичлари амалга оширган ҳаво зарбалари оқибатида Афғонистон қўшинларининг олти аскари нобуд бўлгани хабар қилинди.\nШунингдек бугун Афғонистонда йўл четига ўрнатилган бомба портлаши оқибатида австралиялик аскар нобуд бўлди. Хабарларга кўра, жорий ой давомида Афғонистон бўйлаб рўй берган зўравонликларда Австралиянинг жами олти аскари нобуд бўлган.


Кутиб олинг, «Gol» ва «ЭС»дан ЖЧ-2018 журнали! | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\nЯна икки ҳафтадан кейин бутун дунё интиқлик билан кутаётган ҳар тўрт йилликнинг энг нуфузли футбол байрами Жаҳон Чемпионатига старт берилади!\nБу йил Россия майдонларида ўтадиган энг йирик футбол фестивали олдидан «Gol» журнали ва «Эрудит Спорт» газетаси ўз анъанасига биноан, мухлисларга ажойиб совға ҳозирлашди.\nУзоқ кутилган «Gol» журналининг янги сони ЖЧ-2018га бағишланган! Унда Жаҳон Чемпионати-2018га боғлиқ барча маълумотлар батафсил тақдим этилган.\nМирзаҳаким Тўхтамирзаев, Мурод Ризаев, Элдор Мустафоев, Диёр Имомхўжаев ва Даврон Файзиев сингари таниқли журналистларимиз ЖЧ-2018га боғлиқ ўз фикр ва мулоҳазаларини билдиришган. Хусусан, Диёр Имомхўжаев “Биз Жаҳон Чемпионатлари учун тайёрмизми?” мақоласида ўзбек футболи муаммоларини келтириб, аввало нима қилиш кераклигини тушунтирган.\nЖурналда, Жаҳон Чемпионатлари тарихи, Рекордлар, финаллар, голлар, ЖЧ-2018 32 терма жамоаси тўлиқ таркиби, терма жамоалар ва футболчилар трансфер нархлари эълон қилинган. Шунингдек, Россия-2018 стадионларига саёҳат, совринли футбол-башорати, ЖЧ-2018га боғлиқ барча энг қизиқарли маълумотлар ҳамда ЖЧ-2018 тўлиқ деворий тақвими ўрин олган.\n«Gol» журналининг Жаҳон Чемпионати махсус сони 31 май, пайшанба кунидан барча шаҳар ва туманлар бўйлаб матбуот дўконлари ва хусусий газета тарқатувчилар орқали сотувда! Шошилинг, журналимиз ЖЧ-2018 давомида сизга энг яқин ҳамроҳ бўлишига ишончимиз комил!\nФикрлар "Кутиб олинг, «Gol» ва «ЭС»дан ЖЧ-2018 журнали!"


Халқаро аэропорт жорий йилда топширилади\nТуркистон шаҳридан 16 чақирим масофада жойлашган Чоға аҳоли манзилида Туркиянинг “YDA Group” компанияси халқаро аэропорт қурилишини олиб бормоқда.\nҲозир бу ерда 302 қурувчи ва 102та махсус техника ишламоқда, аэропорт терминалининг пойдевори турғазилиб, учиш-қўниш йўлагига керакли қум-шағал аралашмасининг биринчи қавати ётқизилмоқда. Шунингдек, рулдаги ва перрондаги ишлар тугатилмоқда.\nАэропорт жами 900 гектар майдонни ишғол этади. Унда терминал, учиш-қўниш йўлаги ва бошқа иншоотларни қуриш режалаштирилган. Аэропортни 2020 йилнинг охирига қадар фойдаланишга бериш кўзланган. “YDA Group” компанияси бошқаруви раиси Арслон Ҳусайннинг айтишича, Туркистон халқаро аэропорти халқаро андазага мувофиқ ва замонавий қурилиш технологияси асосида қурилмоқда. Терминал йилига 3 млн.га яқин йўловчига хизмат кўрсатади.\nШуни ҳам таъкидлаш жоизки, Туркистон шаҳрида қурилаётган аэропортга олиб борадиган транспорт йўлининг умумий узунлиги – 16,3 чақирим. Бу йўлни созлашни ҳам жорий йилнинг охирига қадар тугатиш кўзланмоқда.\nТуркистон вилояти ҳокимининг матбуот хизмати, 2020-01-25, 02:46 112\nХалқаро аэропорт жорий йилда топширилади 112


Австралиядаги антиқа темир йўл кесишмаси\n17:06 / 15.08.2016\nАвстралиянинг Куинсленд штати Рокҳемптон шаҳридан унча узоқ бўлмаган ҳудудда номи ҳам антиқа бўлган ғаройиб жой мавжуд. Бу жой — "темир йўл чорраҳаси" деб аталади. Бунинг сабаби, бу ерда иккита темир йўл изи деярли тўғри бурчак остида ўзаро кесишади. Маълум бўлишича, бу ўзига хос темир йўл чорраҳаси ҳисобланади.\nТемир йўллардан бири маҳаллий шакар заводига туташган. Поезд таркиби у ердан йўлга чиққанда, машинист қурилма ёрдамида рельсларни пастга туширади ва чорраҳадан ўтиб олади. Таркиб ўтиб бўлгач, рельслар автоматик тарзда яна кўтарилади. Иккинчи йўл тезюрар поездлар ҳаракати учун мўлжалланган. Уларнинг тезлиги баъзан соатига 160 кмни ташкил этиши хабар қилинмоқда. Тезюрар поездлар мазкур "темир йўл чорраҳасини" одатдагидек кесиб ўтади.\nТезюрар поездлар яқинлашаётган вақтда, рельсларни тушириш мосламаси ишламайди. Агар, шакар заводидан чиққан поезд машинисти уни ишга туширмоқчи бўлган тақдирда ҳам, ҳимоя механизми рельсларни қияликка тушириб юборади.


Олмаота – Тошкент йўлида 80 киши эвакуация қилинди | huquqburch.uz\nЖорий йилнинг 22 декабр кунига ўтар кечаси Олмаота – Тошкент – Термиз трассасида йўловчи автобуси ва бир нечта автомобиллар йўловчилари эвакуация қилинди.\n“Казавтожол” давлат корхонаси матбуот хизмати хабарига кўра, улар об-ҳаво шароити ёмонлашгани туфайли ҳаракатланишни тўхтатишга мажбур бўлишган.\nШу билан бирга, йўловчи автобуси йўлдан чиқиб кетгани айтилмоқда.\nЙўлдан фойдаланиш бўйича участкалар ходимлари томонидан йўловчи автобусида бўлган 36 киши ва енгил автомобиллардан 44 киши Туркистон вилояти Шакпак бобо қишлоғига эвакуация қилинди.\n“Республика аҳамиятидаги автомобиль йўлларида хавфсизликни таъминлаш мақсадида, ноқулай об-ҳаво шароитида Ақтўбе, Шарқий Қозоғистон, Жамбил, Туркистон вилоятларида вақтинча чекловлар жорий этилди”, – дейилади матбуот хизмати хабарида.


Андижон ва Сурхондарёда 600 млн сўм бюджет маблағларининг талон-торож қилинганлиги аниқланди – Газета.uz\n8 август 2020, 22:18 Жамият\nБош прокуратура Иқтисодий жиноятларга қарши курашиш департаментининг Андижон вилояти бошқармаси томонидан 239,1 млн сўм миқдоридаги бюджет маблағлари талон-торож қилинганлиги аниқланди, дея хабар берди Бош прокуратура матбуот котиби Ҳаёт Шамсутдинов «Газета.uz»га.\nТерговдан олдинги текширув натижалари шуни кўрсатдики, вилоят уй-жой коммунал хизмат кўрсатиш бошқармаси ишламаётган ходимларга иш ҳақи, асоссиз бонуслар ва нафақалар тўлаб келган. Ушбу бўлимнинг мансабдор шахсларига нисбатан Жиноят кодексининг 167-моддаси 3-қисмининг «а» банди (жуда кўп миқдордаги маблағларни ўзлаштириш ёки талон-торож қилиш) билан жиноят иши қўзғатилди. Тергов ишлари давом этмоқда.\nБундан ташқари, департаментнинг Сариосиё туман бўлими (Сурхондарё вилояти) томонидан туман халқ таълими бўлимининг ҳисобчиси X.K. томонидан 27-сонли мактабнинг собиқ ишчилари М.Қ., Н.Т., О.Э., шунингдек мактабда олдин ишламаган Ш.Қ.нинг номларига банк пластик картасини расмийлаштириб олиб, 2016−2020 йиллар давомида жами 355,3 млн сўм бюджет маблағлари талон-торож қилинганлиги аниқланган.\nҲисобчига нисбатан ҳам Жиноят кодексининг 167-моддаси 3-қисмининг «а» банди билан жиноий иш қўзғатилди. Ҳозирда тергов ишлари олиб борилмоқда.


Варди «Арсенал»га ўтиши билан боғлиқ жараённи тўхтатиб, терма жамоа билан Францияга учиб кетди\n17:08 / 06.06.2016\n«Арсенал» Вардига 4 йилда 26 млн фунт маош бермоқчи, у эса қарор қабул қилишга шошилмаяпти.\n«Лестер» ҳужумчиси Жейми Вардининг «Арсенал»га трансфер қилиниши билан боғлиқ жараён яқин вақт ичида амалга ошмайдиган бўлди.\n«Арсенал»га ушбу футболчини харид қилиш жами 44 миллион фунтга тушади: 20 миллион – Вардининг «Лестер» билан шартномасидаги трансфер қиймати, 24 миллион унга 4 йиллик шартнома бўйича тўланадиган маошнинг жами миқдори (ҳафтасига 120 минг фунт).\nБундан олдинроқ, 29 ёшли ушбу ҳужумчи бугун «Арсенал» базасида тиббий кўрикдан ўтиши ҳақида хабарлара тарқатилганди, аммо бу иш содир бўлмади. Унинг ўрнига футболчи Англия терма жамоаси билан Францияга Евро-2016 турниридаги иштирок учун жўнаб кетган.\nLeicester Mercury маълумотига кўра, Варди ҳозирча келажаги борасида қарор қабул қилмаган.